«Киске Өфө» гәзитенең сайты - ҠАҠ ҠОЙОРҒА ӨЙРӘНДЕМ... - 2022 - Мәҡәләләр\nБер яҡтан, кәнфит һәм шоколад яратыуым бер ни ҡәҙәр ауырлыҡтар тыуҙырһа ла, бөгөнгө көндә миңә аҡса килтереп торған шөғөл табырға ла булышлыҡ итте. Гәзит уҡыусыларға ошо шөғөлөм тураһында һөйләгем килә.\nШулай бер магазинда ғәҙәти булмаған кәнфит күрҙем. Уларҙың тышына алма, сейә, груша һәм башҡа емеш-еләк төшөрөлгән һәм "Пастила", тип яҙылған ине. Һатыусы үлтереп маҡтағас, һатып алдым. Өйҙә уның тәмлелеген белеп, ауыҙ һыуҙарым ҡойолоп китте. Бер генә бөртөгө лә оҙаҡҡа етә, сөнки ҡатлы-ҡатлы итеп эшләнгән, төрлө тәмдәре менән айырыла, шулай уҡ интернет уны файҙалы, тип яҙа.\nПастила бала сағымда өләсәйем еләктән эшләп киптергән ҡаҡты иҫкә төшөрҙө лә, уны үҙем эшләп ҡарарға булдым. Беренсе тәжрибәм үтә лә уңышһыҙ булды. Ләкин яйлап айышына төшөндөм был эштең һәм тора-бара алманан ғына түгел, төрлө емеш-еләктән ҡаҡ эшләргә оҫтарып алдым. Шулай уҡ махсус киптерә торған аппарат һатып алғас, эштәр бөтөнләй көйләнде. Магазинға кәнфит тип сабыуҙан туҡтаным. Күрше-күләнде, туғандарҙы, хеҙмәттәштәремде һыйланым. Беренсе заказды нәҡ хеҙмәттәш ҡатын яһаны. Бөтә тырышлығымды һалып, уға өс төрлө ҡаҡ эшләп бирҙем. Унан китте "сарафан радиоһы", заказдар ҙа күбәйҙе, килем дә артты.\nБыл эшмәкәрлегемде киңәйтергә иҫәп тотам, сөнки заказдар етерлек. Хәҙер бөтә донъяның сәләмәт тормош алып барыу, дөрөҫ туҡланыу, тип зыҡ ҡубыуы миңә ҡулай ғына булды, сөнки тәбиғи продуктҡа һорау артҡандан-арта.\nГәзит уҡыусылар араһында ла, бәлки, минең шөғөлдө үҙ итеп, эш башлап ебәреүселәр булыр. Эш барышы ауыр түгел, тора-бара оҫталыҡ арта ғына. Ҡаҡты өй шарттарында нисек эшләргә өйрәткән видеороликтар интернетта бик күп. Өйрәнегеҙ, ҡарағыҙ, эшләгеҙ һәм аҡсалы булығыҙ.\nЯҙылған: 22.04.22 | Ҡаралған: 443


Кемдең асарбаҡ булғыһы килә? » «Йәшлек» гәзите | Газета "Йэшлек"\nГазета "Йәшлек" » Һаулыҡ һаҡлау » Кемдең асарбаҡ булғыһы килә?\n09.01.2019 Кемдең асарбаҡ булғыһы килә?\nМәктәптәрҙә, колледждарҙа балаларға ошо һорауҙы бирһәм, аптырап китәләр. Ҡапыл йылмайып ҡуялар. Ә ҡайһы берәүҙәре: “Был апай аңра шикелле, сөнки бер кеше лә ошондай һорау бирмәҫ”, – тигән ҡараш менән текләй. Әйтергә кәрәк, балаларҙың күбеһе тымып ҡала, ә бер нисәүһе (ундайҙарһыҙ ҙа булмай) минең ундай ҡот осҡос киләсәк тураһында ауыҙ асып һүҙ әйтергә лә тейеш түгеллегемде иҫбатларға маташа. Сөнки улар мине: “Асарбаҡ булыу тик оло кешеләргә генә хас, һәм беҙ бер ҡасан да был юлға баҫмаясаҡбыҙ. Шулай булғас, беҙгә был турала тыңлау ҙа кәрәкмәй!” – тип ҡәтғи рәүештә тыя. Әйтерһең дә, бөгөн урамда йәшәгәндәр асарбаҡ булып тыуған да, мәктәп-университет тупһаһын бер ҙә аша атлап үтмәгән?\n“Был ҡыҙыҡ апай ни әйтер икән тағы?” – тип, күҙҙәре йылтырашып, шым ғына ултырғандар ҙа, мине ҡапыл күрә алмаҫ хәлгә еткән балалар ҙа үҙҙәренсә хаҡлы. Эйе, бәлки, уларға тормоштоң “был” яғын бөтөнләй һөйләргә лә тейеш түгелмендер. Күрмәҫкә, күҙ йомоп ҡарарғалыр, ә? Уйлап ҡараһаң, улар әле үҫеп етмәгән, бәләкәстәр... Икенсе яҡтан, ошо уҡ үҫмерҙәр араһында теш араһынан серт төкөрөп тәмәке көйрәткән, спиртлы эсемлектәр йотҡан, ҡанун боҙоп, төрлө язаға тарттырылғандар ҙа бар бит. Тимәк, хәҙерҙән үк психоактив матдәләр ҡуллана башлаған балаларҙы афәттән йолоп алыу ниәтенән “был” турала әңгәмәләшеү мөһимме? Ә үҙенең эргәһендә эсеп-тартҡан дуҫтарын күреп, күңеленән генә: “Мин дә әҙ генә татып ҡарайым, тик бер тапҡыр ғына тәмләйем дә – бөттө!” – тигән уй йөрөткәндәргә тап ошондай киләсәк тураһында һүҙ алып барыу кәрәкме?\n“Кемдәр ул асарбаҡтар?” – тигән һорау менән әңгәмәне башлайым. Тормошта үҙ урынын тапмаған эскесе һәм наркомандар, эшләргә яратмаған әҙәмдәр улар, ти балалар. “Ҡайҙан һәм нисек барлыҡҡа килә һуң асарбаҡтар, ғаиләләре һәм ата-әсәләре, яҡындары бармы?” Был һорауға тыңлаусыларым оҙаҡ ҡына яуап эҙләй. Бер килке шаулашып фекер алышҡандан һуң, фантазияларын эшкә егеп, яҡынса аңлатып үтәләр: “буласаҡ” асарбаҡ ни өсөндөр эшһеҙ ҡала һәм тормоштоң иң аҫҡы тупһаһына тиклем тәгәрәй. Тәгәрәүҙән яҡындары ни өсөн туҡтата алмағандыр – был һорау бөгөнгәсә асыҡ ҡала килә, үҫмерҙәр, йәш һәм тәжрибәһеҙ булғанға күрәлер, аңлата алмай. Йәғни улар әлегә был тормошта кешеләр араһында алдау, күрә алмаусылыҡ, хыянат бар икәнен төбөнәсә төшөнөп етмәй. Уларҙың уйынса, кеше ни тиклем генә яңылышмаһын, уны кисереп, ярҙам итеү зарур. Улар менән мин дә килешәм, тик асарбаҡтар бар бит барыбер ҙә! Тимәк, улар кисерелмәҫлек хата ҡылып, яңғыҙлыҡҡа дусар булғанмы? Хәҙер инде балалар минең менән килеште. “Кем ғәйепле был хәлгә: асарбаҡ үҙеме әллә уға ҡул һелтәгән яҡындарымы?”. Һәр кемдең яҙмышы үҙ ҡулында, йәшәйештең иң аҫҡы баҫҡысына төшкән асарбаҡ үҙе ғәйепле, тигән яуап алдым үҫмерҙәрҙән. Әйттеләр ҙә уйға ла ҡалдылар. “Ә ул, асарбаҡты әйтәм, ошондай тормош тураһында хыялландымы икән бала сағында? Һеҙ нисек уйлайһығыҙ?” Күрәм, кемеһелер ризаһыҙ ғына башын сайҡап ҡуйҙы.\nАртабан беҙҙең һөйләшеү йәмғиәт, ҡануниәт, ҡағиҙәләр һәм нормалар тураһында дауам итте. Был юҫыҡта беҙҙең балалар бик белемле: улар үҙҙәренең ни өсөн класта иҙән йыумағанын, ҡар көрәмәгәнен, ата-әсәләренең үҙ балаларына ҡарата ниндәй тәрбиә ысулдарын ҡулланыуын, уҡытыусы-тәрбиәселәрҙең уҡыусыларына тауыш күтәреү түгел, ҡырын да ҡарамаҫҡа тейешлегенә тиклем тәфсирләп һөйләп бирҙе. Белгәндәре яҡшы, һүҙем дә юҡ. Улар яратҡан “беҙгә тейештәр” исемле теманан һуң үҙ сиратымда уларға тағы ла һорау бирәм. “Ә һеҙ ни тейешһегеҙ улай булғас: атай-әсәйегеҙгә, уҡытыусы-тәрбиәсегә, йәмғиәткә?” Был һорауға ла ихлас яуаплайҙар: яҡшы уҡырға, тыңлаусан булырға, тәртип боҙмаҫҡа, хөрмәтләргә, ярҙам итергә... Афарин, тип уларҙы маҡтап, артабан һөйләшәбеҙ. “Ә ни өсөн бәлиғ булмағандар тәмәке тарта, спиртлы эсемлектәр ҡуллана, хоҡуҡ боҙа? Ҡанун тарафынан был бит ныҡ ҡына тыйылған?!”– был һорау күп кенә баланы ирен ҡыры менән мыҫҡыллы ғына йылмайырға мәжбүр итте. Тәфсирләп, ҡануниәттең статьяларын күрһәтеп, эшемдә осраған хәлдәргә таянып аңлатам. Ябай ғына күренгән тәртип боҙоуҙар, дәрестәрҙе ҡалдырыу ҙа, йыйыла килә, ҡанун тарафынан яуаплылыҡҡа тарттырыла торған эш икәнен аңлатыу уҡыусыларымды аптырауға һалды. Имеш, ололар һәм дәүләт уларҙың иреккә булған хоҡуғын ҡыҫа! Мәктәптә башланған тәртипһеҙлектәр оло тормош юлында ла дауам итһә, йәш кеше үҙенә оҡшаған дуҫ-иштәр тапһа, енәйәткә алыҫмы? Түгел, әллә ниндәй ҡурҡыныс хәлгә лә барып етеүе бар уның, тип ризалашты әңгәмәселәрем. Ә ошо йәш кешенең ата-әсәһе балаһын араҡынан, наркотиктарҙан, енәйәттәрҙән йолоп алып ҡала аламы? Ә яҡындары, дуҫтары? Булмайҙыр, булды яуаптары. Социаль баҫҡыста тап ошо кеше, башҡа класташтарынан айырмалы рәүештә, аҫҡа төшәсәкме? Эйе, тип баш сайҡайҙар. Асарбаҡҡа әйләнеү өсөн был кеше тағы ла ниҙер ҡылырға тейешме? “Артабан да ошолай дауам итһә, туҡтамаһа, ул бөтөнләй яңғыҙ ҡаласаҡ. Бер кем дә уны яратмаясаҡ һәм көтмәйәсәк. Насар ғәҙәттәре, алама яҡҡа үҙгәргән холҡо менән ул берәүгә лә һыймаясаҡ”, – тип килештеләр. Тимәк, асарбаҡ тормошо тураһында хыялланмаһаң да, ошо яҙмышҡа дусар булыуы үтә лә ябай, шулаймы? Һәр кемдең яҙмышы – үҙ ҡулында. Шулай булғас, хәҙерҙән үк киләсәгебеҙҙе боҙа башламайыҡсы, тип килештек балалар менән.\n05.01.2019 - Һаулыҡ һаҡлау Ҡойҙом йомаҡ\n03.01.2019 - Һаулыҡ һаҡлау Бронхиаль астманы дауалау\n29.12.2018 - Һаулыҡ һаҡлау Билдәле генетиктың оҙаҡ йәшәү сере\n28.12.2018 - Һаулыҡ һаҡлау “Күҙҙәрҙең сәләмәтлеге тотош организмға бәйле”


Украина ике ут уртаһында » Табын\nУкраина ике ут уртаһында\n29 января 2014 йыл | Сәйәсәт\nУкраиналағы хәл-ваҡиғалар бар донъяны тетрәндерҙе. АҠШ-тың Сомалиҙы бомбаға тотоуы ла иғтибар үҙәгендә булды.\nМәғәнәһеҙ һуғышта ҡан ҡойола\nУкраина бына ике ай инде көсөргәнешле осор кисерә. Оппозиция вәкилдәре – илдең "Батковщина” һәм "Удар” партиялары ғәмәлдәге власҡа ризаһыҙлыҡ белдереп, Майҙанға сығып, урам сыуалыштары башлап ебәргәйне. Хәҙер иһә был сыуалыштар ысын мәғәнәһендә граждандар һуғышына әүерелеп бара. Эйе, ике яҡ та бирешергә теләмәй. Ә үҙҙәрен оппозицияла тип иғлан итеүселәр ни теләгәндәрен дә аңламайҙар. Украина Президенты Виктор Янукович оппозиция вәкилдәрен үҙенә саҡырып, улар менән тыныслыҡ килешеүе төҙөшөргә уйлашҡан ине. "Батковщина” партияһы етәксеһе Арсений Яценюкка юғары вазифа – вице-премьер посы ла тәҡдим ителде. "Удар” партияһы етәксеһе, билдәле бокссы Виталий Кличко ла ошондай тәҡдим алды ил етәксеһе Виктор Януковичтан. Әммә улар икеһе лә был тәҡдимдән баш тартты. Виктор Янукович ҡулы аҫтында эшләргә теләмәүҙәрен ошолай аңлатты улар. Ә власть өсөн һуғыш дауам итә. Украинаның көнбайыш өлкәләрен оппозиция вәкилдәре баҫып алып бөтөп бара. Көнсығыштағы өлкәләр Рәсәйгә теләктәшлек белдереп, киреһенсә, көнбайыштағы ватандаштарын тәнҡитләп, ҡаршылыҡ акциялары ойоштора. Ошондай шарттарҙа Виктор Януковичҡа Рәсәйгә таянырға кәрәк тә бит. Тик ул әлегә ярҙам һорап мөрәжәғәт итмәй. Дөрөҫ, Мәскәүгә килеп Владимир Путин менән кәңәшләшеп ҡайтты.\nАҠШ һәм Көнбайыш Европа илдәре етәкселәре лә тик ятмай. Тап улар Украина оппозицияһын ғәмәлдәге власҡа ҡарата һөсләтә лә инде. Ҡайһы бер мәғлүмәт саралары әлеге сыуалыштарҙы финанслауҙы АҠШ-ҡа япһара. Был дөрөҫтөр ҙә. Сөнки Украинаның ЕС ассоцияцияһы менән килешеү төҙөшөүҙән баш тартыуынан һуң был илгә ҡарата санкция иғлан итәсәктәре хаҡында белдергәйнеләр. Санкция иғлан итеп торманылар, ә оппозиция вәкилдәрен һөсләттеләр. Украинаның көнбайыш өлөшө күптән инде уларҙың йолаһы буйынса йәшәй, Рәсәйҙе һанға һуҡмай. Араларында фашист тәғлимәтен алға һөрөүселәр ҙә бар. Оло быуын әле лә иҫләй: Украинаның көнбайышында йәшәүселәр Бөйөк Ватан һуғышы йылдарында фашистар яғында совет ғәскәрҙәренә ҡаршы һуғыша. Бүре балаһын бүреккә һалһаң да урманға ҡарай, тиеүҙәре дөрөҫтөр. Нисәмә йылдар үтһә лә, фашизм идеяһын алға һөрөүселәрҙең балалары, уларҙың ярсыҡтары атай-олатайҙарының хыялын тормошҡа ашырмаҡсы итә. Виктор Януковичҡа ҡатыраҡ ҡуллы булырға кәрәк ине лә бит. Тик ул йомшаҡлыҡ күрһәтте. Башлап ебәреүселәрҙе баштан уҡ ҡулға алған осраҡта бындай хәл килеп тыумаҫ ине. Халыҡты ҡуҙғытыусыларға ҡарата Закон да бик һуңлап ҡабул ителде. Юғары Рада депутаттары быйыл 16 ғинуарҙа сыуалыш ойоштороусыларға ҡарата ҡаты Закон ҡабул иткәйне. Көнбайыш Европа илдәре һәм АҠШ Украинаның был Законын ҡаты тәнҡит утына тотто. Ә үҙҙәрендә бындай Закон күптән эшләп килә. Ҡайһы бер статьялары Украина Законынан ҡатыраҡ та. Шулай булыуға ҡарамаҫтан, суверенлы дәүләттең эске эштәренә ҡыҫылалар. Балтик буйы илдәре кеүек Украинаны ла үҙ яҡтарына ауҙарып алмаҡсылар. Ошондай шарттарҙа Рәсәй Украинаға аҡсалата ярҙам күрһәтеп ҡараған ине лә бит. Күрәһең, был ғына аҙ булғандыр. Бәлки, оппозицияны ла айырым "майларға” кәрәк булғандыр. Украинаны ла Таможня союзына (Рәсәй, Белоруссия, Ҡаҙағстан) ылыҡтырырға торған бер мәлдә ошондай ыҙғыш барлыҡҡа килеүе, әлбиттә, Рәсәй файҙаһына түгел. Илдең сит ил эштәре буйынса министры Сергей Лавров хәл-ваҡиғаны көйләргә тырышып ҡарай ҙа бит. Тик был ғына аҙ, күрәһең. Берләшкән Милләттәр Ойошмаһы етәксеһе Пан Ги Мун, АҠШ Президенты Барак Обама, Рәсәй Президенты Владимир Путин, Украина етәксеһе Виктор Януковичтың бергәләшеп осрашыуҙары талап ителә. Шунһыҙ хәл-ваҡиғаны көйләп булмаҫтыр. Йә Украина өс өлөшкә бүленә, йә тулыһынса Көнбайыш йоғонтоһона биреләсәк. Ҡырым ярым утрауында йәшәүселәр үҙ автономияларын даулай башланылар инде. Улар айырым дәүләтселек булдырыуҙы көҫәй.\nАҠШ йәнә һуғыш башланы\nАмерика Ҡушма Штаттары етәкселеге Африка илдәренә һуғыш асыуҙы ғәҙәт итеп алды. Мысыр, Тунис, Ливия кеүек илдәрҙә боларыш булдырыуы етмәгән, үткән аҙнала Сомалиҙы ла бомбаға тотто. Йәнәһе лә, был илдә террорсылар йәшеренеп ята, имеш. Көслөнөкө - замана, тиеүҙәре дөрөҫтөр. Билдәле булыуынса, Самолиҙа 1991 йылдан бирле граждандар һуғышы бара. ”Аш-Шабаба” боевиктары Хөкүмәт ғәскәрҙәренә ҡаршы һуғыша. "Аш-Шабаба” террорсылар әҙерләүсе булып танылған, билдәле "Әл-Ҡаһиҙә” ойошмаһының филиалы булып тора. Пакистан етәкселеге АҠШ-тың бындай аҙымын ҡаты тәнҡит утына тотто. Илдең Премьер-министры Науаз Шәриф Вашингтонға рәсми эш сәфәре менән дә барып ҡайтты. Тик был ғына АҠШ етәкселеген яман уйҙан дүндерә алманы.


Төбәктә көҙгө йәрминкәләр осоро башланды // Йәмғиәт | новости башинформ.рф\nТөбәктә көҙгө йәрминкәләр осоро башланды\n18:13, 24 августа 2015 Йәмғиәт\nӨФӨ, 2015 йыл, 24 август. /«Башинформ» мәғлүмәт агентлығы, Арина Рәхимҡолова/.\nБашҡортостанда көҙгө йәрминкәләр осоро башланды. Уҙған ял көндәрендә Октябрьский ҡалаһының Совет майҙанында сауҙа ойошторолдо. Быйылғы тәүге ауыл хужалығы йәрминкәһендә бал һатып алырға мөмкин ине.\nУрындағы хакимиәттең мәғлүмәт-аналитика бүлегенән хәбәр итеүҙәренсә, етештереүселәргә татлы һәм файҙалы продукцияны туранан-тура һатыу мөмкинлеге бирелде. Йәрминкәлә 33 сауҙа урыны ойошторолдо. Бер көндә 2,3 тоннанан ашыу бал һатылды. Шаран, Туймазы, Баҡалы, Бәләбәй, Бүздәк райондары умартасылары Октябрьский халҡына сәскә, йүкә һәм ҡарабойҙай балын тәҡдим итте. Йәрминкәлә умарталыҡтары булған ҡала халҡы ла ҡатнашты. Шулай уҡ төрлө умартасылыҡ продукцияһы бар ине.\nОктябрьскийҙа киләһе йәрминкә 12 сентябрҙә иртәнге сәғәт 10-да В.И.Ленин исемендәге майҙанда асыла.


“Яҙам йөрәк хатын, йөрәк антын”\n7 Декабрь 2018, 12:31\nТыуған ерен, ғәзиз телен өҙөлөп яратҡан, уның хаҡына үҙен аямай хеҙмәт иткән танылған яҙыусы, шағирә, тәржемәсе, Рәсәйҙең һәм Башҡортостандың Яҙыусылар Союзы ағзаһы, Башҡортостандың атҡаҙанған мәҙәниәт хеҙмәткәре, Ж.Кейекбаев исемендәге район, М.Гәрәев исемендәге әҙәби премиялар лауреаты, С.Юлаев ордены кавалеры, 20 китап авторы Гөлнур Миҙхәт ҡыҙының 70 йәшлек күркәм юбилейына тирә-яҡ ауылдарҙан да ҡунаҡтар күп килгәйне.\nЗиһенемә Йыһан һыйған минең,\nШағир иткән бөйөк Илаһым.\nЙөрәгемдә – тиңдәше юҡ төйәк,\nСәйетбабам – рухым ҡиблаһы...\nШиғри шәлкемдәрҙән һуң көслө алҡыштар аҫтында сәхнә түренә Гөлнур Миҙхәт ҡыҙы сығып, түрҙән урын алды. Алып барыусылар Миңһылыу Абдуллина менән Фәнзил Ғәлин ҡотлау өсөн һүҙҙе район хакимиәте башлығының социаль мәсьәләләр буйынса урынбаҫары Руслан Салауатовҡа бирҙе. Ул юбилярға район хакимиәте башлығы вазифаһын башҡарыусы Фәнзил Фәйез улы Сыңғыҙовтың ҡотлауын еткерҙе, ижади уңыштар, һаулыҡ, бәрәкәтле оҙон ғүмер теләне һәм иҫтәлекле бүләк, сәскә гөлләмәләре тапшырҙы. Район мәҙәниәт бүлеге етәксеһе Елена Соколова, район\nкитапханаһы етәксеһе Фәүзиә Зәйнуллина, мәғариф бүлегенең туған телдәр буйынса методисы Альбина Басирова ла ихлас ҡотлау һүҙҙәре, матур теләктәр әйтте.\nКүп яҡлы һәләт эйәһе Гөлнур Миҙхәт ҡыҙының һуңғы йылдарҙа донъя күргән, уҡыусыларҙың һорауы буйынса 2 тапҡыр нәшер ителгән, тормошсан, халыҡсан “Ҡатындар” трилогияһынан өҙөктө Сәйетбаба ауыл мәҙәниәт йортоноң “Аҡбейек”, район мәҙәниәт һарайының “Ғафури” халыҡ театрҙарының һәүәҫкәр артистары оҫта итеп уйнаны. Ҡыҫҡа ғына сәхнә күренешендә әҫәрҙең тәрән фәлсәфәһен тамашасыға еткергән сәхнә ветераны Флүрә апай Садиҡованың иңенә яҙыусы шәлъяулыҡ ябып, рәхмәтен һәм хөрмәтен белдерҙе.\nАртабан юбилярҙы Башҡортостан Яҙыусылар союзы идараһынан, Башҡортостан Яҙыусылар берлегенән йәш шағир Рәшит Зәйнуллин, филология фәндәре докторы, профессор, халыҡ-ара Төркиәт академияһы академигы, РФ-ның һәм БР-ҙың атҡаҙанған мәғариф хеҙмәткәре Ғиниәт Ҡунафин ҡотлап, яҙыусының ижад шишмәләре һайыҡмауын, уҡыусыны яңынан-яңы әҫәрҙәре менән һөйөндөрөп тороуын теләнеләр.\nҠотлауҙарҙы Рәсәйҙең атҡаҙанған сәнғәт эшмәкәре, М.Ғафури исемендәге премия лауреаты, телевидение һәм радио академигы Шәүрә Ғилманова һәм Башҡортостандың атҡаҙанған сәнғәт эшмәкәре, Башҡорт ҡатын-ҡыҙҙар йәмғиәте идараһы рәйесе урынбаҫары Айгөл Әхмәҙиева, “Шоңҡар” журналы мөхәррире Мөнир Ҡунафин, “Башҡортостан ҡыҙы” журналы мөхәррире Гөлназ Ҡотоева, “Аҡбуҙат” журналы мөхәррире Тамара Юлдашбаева, “Аманат” журналының бүлек мөхәррире Зөбәржәт Яҡупова дауам итте. Шулай уҡ шағирәнең ижад һәм хеҙмәт юлы башланған район гәзите коллективының ихлас ҡотлау-сәләмдәрен “Табын” гәзитенең баш мөхәррире Гөлдәр Кинйәбаева менән фотохәбәрсе Наил Латипов еткерҙе.\nАуылдаштарын Сәйетбаба ауыл биләмәһе башлығы Айрат Сәйфуллин, “Сәйетбаба” башҡорт мәҙәни-тарихи үҙәге баш белгесе Рәзим Мәүлетҡолов, ветерандар советы рәйесе Закир Ишмырҙин да ҡотланы. Юбилярҙы тәбрикләргә тип килгән күрше Имәндәш ауылы ағинәйҙәре ҡотлау һүҙҙәренә ҡушып дәртле йыр бүләк итте.\nБына сәхнә түренә Гөлнур апайҙың килене Ғәтиә һәм бер туған ҡустыһы Илдар Яҡуповтар күтәрелде. Улар яҡындарына йөрәк түренән сыҡҡан теләктәрен әйтте, хәтирәләр байҡаны, һалҡындарҙа ябынырһың, тип апаларының иңенә мамыҡ шәл япты.\nГөлнур Яҡупова бер шиғырында үҙе тураһында: “Ғәмәлдә мин бер баҫалҡы ҡатын, яҙам йөрәк хатын, йөрәк антын”, - тип яҙғайны. Сабыр ҡатын, фиҙаҡәр әсә, наҙлы өләсәйҙәрен ҡотларға ике юғары уҡыу йортон тамамлап, дәүләт хеҙмәтендә эшләүсе ҡыҙы Гүзәл, юстиция полковнигы улы Рафаэль да ғаиләләре менән килгән. Әсәйҙәренә бөтмәҫ рәхмәт һәм һөйөү һүҙҙәрен әйтеп шатландырҙы улар.\nҠотлауҙарҙан һуң Гөлнур Миҙхәт ҡыҙы һүҙ алып: “Минең атайсалымдың хәтерен өҙмәй, йәштәргә, балаларға тарих биттәрен өйрәтеп йәшәгән\nауылдаштарыма бик рәхмәтлемен. Бөгөнгө ихлас күңелдән күрһәткән хөрмәтегеҙ үҙегеҙгә лә әйләнеп ҡайтһын.\nМин һыналған инде, ныҡ һыналған,\nМин илемдең балаһы.\nКүңелемә йыһан үҙе һыйған,\nИл ғәмдәре шунда йыйылған...\nКүңелемә, илем, кил, һыйын!” – тигән шиғыр юлдары менән тамамлап ҡуйҙы сығышын.\nКисәлә шағирәнең шиғырҙарына йырҙарҙы Әлфиә Степанова, БР-ҙың атҡаҙанған артисы Алһыу Бәхтиева, БР-ҙың атҡаҙанған мәҙәниәт хеҙмәткәре Вәсилә Мусина, композитор Искәндәр Вәлли, йәш йырсы Айнур Абдуллин, Гөлфирә Бәширова башҡарҙы. “Әҙәм вә Һауа” поэмаһынан өҙөктө район мәҙәниәт һарайы артистары Эльвира Насирова менән Илшат Хәбибуллин сәхнәләштерҙе. Шулай уҡ кисәне баянсылар ансамбленең, “Мырҙаҡай” фольклор, “Ынйылар” балалар бейеү коллективтарының сығыштары йәмләне.


ТӘБИҒӘТ АҢЛЫ ҠАРАШҠА МОХТАЖ | Министерство сельского хозяйства Республики Башкортостан\n» ТӘБИҒӘТ АҢЛЫ ҠАРАШҠА МОХТАЖ\nТӘБИҒӘТ АҢЛЫ ҠАРАШҠА МОХТАЖ\nОшо көндәрҙә район хакимиәтендә Тәбиғәттән файҙаланыу һәм экология министры Урал Искәндәров халыҡты ҡабул итте.\nБорсоулы һорауҙар менән ишембайҙарҙы ҡабул итеүҙә район башлығы Азамат Абдрахманов, ауыл хужалығы, тәбиғәттән файҙаланыу һәм экология бүлегенең баш белгесе Люциә Зиннурова, Тәбиғәттән файҙаланыу һәм экология министрлығының Стәрлетамаҡ территориаль идаралығы начальнигы Азат Хәйбуллин, «Эко-Сити» төбәк операторының идара итеүсе директоры Артем Киреев та ҡатнашты.\nТирә-яҡ мөхитте һаҡлау, тәбиғәт байлыҡтарын дөрөҫ файҙаланыу проблемаһының көнүҙәклеген барыбыҙ ҙа яҡшы аңлай. Ишембайҙарҙың Урал Салауат улына биргән һорауҙары, тәҡдимдәре лә бер йүнәлештә генә булманы. Мәҫәлән, Абдрахман Вәлидов Яр-Бишҡаҙаҡ ауылы эргәһендә урынлашҡан «Башҡортостан сода компанияһы» асыҡ акционерҙар йәмғиәтенең рассолопромыслы биләгән территорияла һыуға, һауаға һәм тупраҡҡа мониторинг үткәрергә тигән тәҡдим индерҙе.\nНи өсөн төлкөләр, бүреләр, айыуҙар урман-тау эргәһендәге ауылдарға яҡын килә, тигән һорауҙан башланы министрға мөрәжәғәтен Фәрҙәт Туҡтамышев. Фәрҙәт ағай үҙе был хәлде йәнлектәрҙең ас булыуы менән аңлатып бирҙе. Кешелек кейектәргә ярҙам юлы хаҡында\nуйланырға тейеш. Ағайҙың икенсе һорауы браконьерлыҡҡа ҡаршы көрәшкә\nМуниципаль райондың йәмәғәт тормошонда әүҙем ҡатнашыусы Рәйсә Йосопова был юлы өс тәҡдим индерҙе: урында күсмә экологик лаборатория булдырыу, күпләп ылыҫ ағастарын ултыртыу һәм аҙыҡ-түлекте экологик таҙалыҡҡа тикшереү. Һәр магазинда, һәр кибеттә пальма майы ҡушылған ризыҡтар һатыла – ошоға ла иғтибар биреүегеҙҙе теләр инем, тине ул һүҙен йомғаҡлап.\nҒүмәр ауылынан Миңлегөл Ғайсина етәкселегендә бер төркөм кешеләр, «Ишимбайский известняк» яуаплылығы сикләнгән йәмғиәтенең ятҡылыҡты эшкәрткән саҡта экологик талаптарҙы үтәмәүе ҙур зыян килтерҙе, тип дәғүә белдерҙе. Предприятие эшен туҡтатыуға ҡарамаҫтан, ауыл халҡы тиҙерәк уның лицензияһын алдыртырға теләй. Шулай күңелгә лә тынысыраҡ. Урал Салауат улы эштең процеста булыуын, ғүмәрҙәргә документтар менән эш итеүҙә ярҙам күрһәтергә әҙерлеген белдерҙе.\nУрал Искәндәров, күптәрҙең һорауы етди, урынлы, тип билдәләп үтте. Яуаптар яҙма рәүештә ебәреләсәк, тип аңлатты ул. Азамат Абдрахманов та әүҙемселәрҙең эшен, инициативаһын юғары баһаланы.\nРеспубликабыҙ хозур тәбиғәткә, баһалап бөткөһөҙ тәбиғәт байлыҡтарына эйә. Бөгөнгө көндә ул күп нәмәләренең бренд кимәленә күтәрелеүе менән ғорурлана ала. Ошо байлыҡты һаҡлап ҡалыу, әлбиттә, үҙ ҡулыбыҙҙа.


КИЛЕН ҠАРШЫЛАУ АЛДЫНАН (хикәйә)\n20 Март 2020, 00:00\nФәтих ағай ауыл хужалығы институтының һуңғы курсында уҡып йөрөгән улы Ғәфүрҙән ашығыс хат алды. – Йә, нәмә генә яҙҙы икән балаҡайым. Конвертты аса һалһаңсы, атаһы, – тип Мәрхәбә апай түҙмәйенсә өҫтәл тирәһендә уранғыланды.Ҡабаланыуҙан урталайға йыртылған конверттан сибек кәүҙәле ҡыҙҙың нәҙек кенә бармаҡтары менән күпереп торған толомон һыйпап төшкән фоторәсеме килеп төштө.Мәрхәбә апайҙың бар иғтибары ошо фотола ғына ине. Хатты уҡырға йыйынған Фәтих ағайҙың иғтибарын бүлдереп: “Бына эш ниҙә икән, баламдың башын әйләндергән ошо мәлғүндер әле”, – тип һөйләнде.\nКилен ҡаршылау алдынан\nФәтих ағай ауыл хужалығы институтының һуңғы курсында уҡып йөрөгән улы Ғәфүрҙән ашығыс хат алды.\n– Йә, нәмә генә яҙҙы икән балаҡайым. Конвертты аса һалһаңсы, атаһы, – тип Мәрхәбә апай түҙмәйенсә өҫтәл тирәһендә уранғыланды.\nҠабаланыуҙан урталайға йыртылған конверттан сибек кәүҙәле ҡыҙҙың нәҙек кенә бармаҡтары менән күпереп торған толомон һыйпап төшкән фоторәсеме килеп төштө.\nМәрхәбә апайҙың бар иғтибары ошо фотола ғына ине. Хатты уҡырға йыйынған Фәтих ағайҙың иғтибарын бүлдереп: “Бына эш ниҙә икән, баламдың башын әйләндергән ошо мәлғүндер әле”, – тип һөйләнде.\nФәтих ағай ҡысҡырып хатты уҡый башланы. Мәрхәбә апай түҙмәне, иренә асыуланып:\n– Нәмә һин, аҙанды ыҡ-мыҡ әйткән үҙ ебеҙҙең Нәҡип мәзин һымаҡһың. Йәһәтерәк уҡыһаңсы, – тип ҡабаландырҙы.\nҠайнар сәләмдәр күндергәндән һуң үҙенең өйләнеүен хәбәр иткәйне Ғәфүр. “Ҡаланыҡы булһа ла, бик тә хужалыҡлы, ипле, эшкә сымыры һеҙҙең киленегеҙ”, – тип яҙғайны улы.\n– Һе-е, – тип Мәрхәбә апай ризаһыҙлыҡ белдерҙе. – Бармаҡтары һуң, бармаҡтары… Ҡайһылай ҙа нәҙек кенә… Емертәһенә эшләп йөрөгән килендәрҙең бармаҡтарына бер ҙә оҡшамаған.\nФәтих ағайҙың күңелендә лә улына ҡарата ризаһыҙлыҡ яралды. “Баланы үҫтер, үҫтер ҙә… Ата-әсә менән кәңәш итмәй, өйлән әле. Был – башҡа һыймаған эш бит, – тип ярһыны. ‡ҙе ҡайҙа ҡуйырға белмәне. Йән асыуы менән өҫтәлгә шаҡылдатып һуғып та алды.\nМәрхәбә апай улына ҡысҡырып һуҡранып алырға уйлағайны ла, үҙен тыйып ҡалды. Бары иренән артабан уҡыуын үтенде.\n“Атай, әсәй, өйләнеүем ҡапылыраҡ булды инде. Бер үк үпкәләй күрмәгеҙ. Ҡышҡы имтихандарҙы уңышлы ғына тапшырҙым. Оҙаҡламай күмәкләшеп ҡайтып төшөргә ниәтләйбеҙ. Ҡоҙа-ҡоҙағыйығыҙ менән дә бер юлы танышырһығыҙ. Бынамын тигән кешеләр улар”, – тиелгәйне артабан.\nФәтих ағайҙың Ғәфүргә ҡарата үпкәһе бер ҙә баҫылырлыҡ түгел. Бер тоҡанһа, дөрләп янған усаҡҡа оҡшаш был үпкә. Дөрләй ҙә дөрләй генә. “Бынағайыш, ата-әсә менән кәңәш итмә әле. Институтта уҡыйым тигәс тә, ата-әсәне һанға һуҡмаҫҡа тимәгән”.\nФәтих ағай Ғәфүрҙең студенттар отрядында эшләп туплаған аҡсаһына һатып алынған магнитофонын ҡабыҙып, йыр тыңлап та ҡараны. Юҡ, сығырынан бер ысҡынған күңел баҫылмай ҙа баҫылмай, ҡәһәрең. Урамға сығып, ауылды бер-нисә тапҡыр әйләнеп тә алды. Ошондай саҡта кәңәш бирерлек кешеһе лә юҡ, исмаһам. Һы, өйләнгәндә лә ата-әсә менән кәңәш ҡормасы әле…\nНиһайәт, адвокат ҡушаматлы Ҡасим ағайға инеп, бөтә аһ-зарын һөйләп, төплө кәңәш һорарға булды. Булған хәлде энәһенән-ебенә тиклем һөйләне. Әңгәмәсеһе бирелеп тыңланы. Ара-тирә: “Һе-е, һе-е, – тип пеләш башын ҡаҡҡыслап алды. аҙаҡ үҙенсә шундай һығымта яһап ҡуйҙы. – Хәҙерге йәштәр бик тилбер, үткен. Малайың ни, ул ҡыҙҙы ауырға ҡалдырғандыр. Буйға уҙған ҡыҙ нишләһен?! Алырға мәжбүр иткәндәрҙер”.\nФәтих ағай албырғап ҡалды. Һүҙ ҙә әйтә алманы. Теле бәйләнде. Аҙаҡ көскә шундай һүҙҙәр ысҡындырҙы:\n– Минең улым Ғәфүрҙән дә тәүфиҡлы, инсафлы бала юҡ. – Һуңынан шуны өҫтәне: – Ҡалай булмағанды һөйләйһең. Ағас адвокат икәнһең дә…\nАшығып, йәне көйөп сығып барған еренән, тупһаға яҙа баҫып саҡ ҡоламай ҡалды Фәтих ағай. Кинйә улы Ғәфүрҙең үҙе янында донъя көтөүен, күңеленә оҡшаған килен алып, ейән-ейәнсәрҙәр менән мәж килеп йәшәргә бик тә теләгәйне. Килеп сыҡманы. Донъя һин тигәнсә булмай икән дә.\nНимәлер эшләп, үҙеңде тынысландырырға кәрәк. Фәтих ағай көрәк алып, баҡсала ер ҡаҙырға тотондо. Кәҫтәрҙе көрәге менәэн һуҡҡысланы. Аҙаҡ түтәэлдәрҙең сит-ситенә тырмаһы менән тупраҡ тартты. Тигеҙ аралыҡтар ҡалдырып, һыҙаттар яһаны. Түтәлдәге был һыҙаттар булатып, һуған орлоҡтары ултыртыласаҡ. Һыу ҙа әрәмгә китмәҫ, түтәлдәге һыҙат-арыҡтар буйлап ағыр.\nКемгә генә барырға? Кеше менән аралашһаң, күңел бушап ҡалыр ине, исмаһам. Ахырҙа, ике тиҫтә йыл самаһы Ишембайҙа йәшәп, быйыл ғына тыуған ауылына күсеп ҡайтҡан Ғата дуҫының хәл-әхүәлен белешергә инде. Дуҫы уны йылмайып, бик ихлас ҡаршыланы.\n– Ә, килдеңме дуҫ! Күптән кәрәк ине. Юғиһә, һиндә – батыр, миндә матур барлығын онотоп та барабыҙ түгелме?!\nФәтих ағай быға ләм-мим өндәшмәне. Ҡыҙарынды. Маңлай һырҙарында, ҡырас танауы осонда бөрсөк-бөрсөк тирҙәр күренде. Эштең ғилләһе шунда: йәш тә тулмаған балаларын ҡолаҡтарын тешләтеп, береһен килен, икенсеһен кейәү итеп йәрәштергәйнеләр. Буласаҡ кейәүенең хәлен һорашты Ғата.\nНи хәлдә әле ул? Имен-аманмы? – тип һүҙ башланы.\nФәтих ағай һүҙҙе оҙонға ебәрергә теләмәне.\nИмен… Имен, – тиеүҙән уҙманы ул.\nҒата ағай дуҫының йөҙөнә һынаулы ҡарап алғас, унда ниндәйҙер үҙгәреш барлығын һиҙенде, күңелен ниҙер ышҡып тороуын тойомланы. Яйы менән һөйләр әле, тип артыҡ борсомаҫҡа булды.\nФәтих ағай оҙаҡ көттөрмәне, тураһын ярҙы ла һалды:\n– Ғәфүр ни… Ҡаланан килен алып ҡайтам, әҙер тороғоҙ, – тип ашығыс хат ебәргән.\nҒата ағай шаңҡып ҡалды. Мыйығын һыпырҙы ла:\n– Ни хәл итәһең… Йәштәр үҙҙәренсә эшләй, йәшәй, – тип ауыр көрһөнөп ҡуйҙы.\nФәтих ағай дуҫынан сыҡҡас, тәрән уйҙарға сумып, яйлап ҡына өйөнә ҡайтты.\nТупһаны аша атлар-атламаҫтан, өй йыйыштырып йөрөгән Мәрхәбә апайғы иртәгә үк Ғәфүргә шундай йөкмәткеле телеграмма һуғырға ҡушты: “Килен ҡаршыларға беҙ әҙер. Рәхим итеп, тиҙ арала килеп етһендәр”.


Алтын һатып бөләйек тә, һалам һатып көләйек » «Йәшлек» гәзите | Газета «Йәшлек»\nГазета "Йәшлек" » Сәйәсәт » Алтын һатып бөләйек тә, һалам һатып көләйек\n18.09.2010 Алтын һатып бөләйек тә, һалам һатып көләйек\nКүптән түгелге тарихта идеологияның иҡтисад закондарынан өҫтөн булыуы технологияла артта ҡалыуға килтереп ҡалманы, бәлки ул сиргә хроник төҫ бирҙе. Бөтә донъяға көс менән яңғыҙ ҡаршы тороу доктринаһы Советтар Союзын һәм уның төп вариҫы булған Рәсәйҙе халыҡ-ара изоляцияға килтерҙе. Социалистик илдәр берлеге тип аталған аморф союз тарҡалып, үҙ-ара ярҙамлашыу ойошмаһы (СЭВ) йәшәүҙән туҡтағас, Рәсәй донъяла иҡтисади уҙаҡташтарһыҙ тороп ҡалды. Һүҙ тышҡы бәйләнештәрҙең өҙөлөүе тураһында бармай. Мәсьәлә икенсе нәмәлә һәм бында проблема тәрәнерәк. Иҡтисади мөнәсәбәттәр, сауҙа ике яҡ өсөн дә отошло шарттарҙа алып барылырға тейеш. Мөнәсәбәттәр һәм алыш-биреш халыҡ-ара килешеүҙәр, төрлө ваҡытҡа иҫәпләнгән ике яҡлы килешеүҙәр һәм протоколдар менән көйләнә. Әгәр инде бер төркөм ил, ниндәйҙер иҡтисади союзға инеп, комплекслы хеҙмәттәшлек тураһында килешә икән, уларҙың үҙ-ара мөнәсәбәте закон рәүешен ала, һәм ошо документ процеста ҡатнашыусы һәр илдең мәнфәғәтен яҡлай.\nЯбайлаштырып әйткәндә, ҙур дәүләттәр һәм дәүләттәр берекмәләре араһындағы мөнәсәбәттәр ошондай закондар нигеҙендә ҡоролған. Әгәр ниндәйҙер дәүләт ошо закондар йоғонтоһо аҫтында түгел икән, ул яңғыҙы, сауҙала демпингҡа, дискриминацияға дусар ителеп, конкуренцияла еңелеп, ҙур финанс юғалтыуҙары кисереп, тауарҙарын түбән хаҡ менән үткәрә, юридик бәхәстәр килеп сыҡҡанда закон тарафынан яҡлау таба алмай көн күрергә мәжбүр. Заманында донъяның биштән бер өлөшөн биләп ятҡан Советтар Союзы ла, хәҙер килеп – Рәсәй Федерацияһы ла, ғәжәпкә ҡаршы, цивилизациялы донъяла закон булып һаналған күп ҡағиҙәләрҙән ситтә йәшәне. Был хәлдең ил иҡтисадына һәм көсәйә барырға тейешле халыҡ-ара хеҙмәттәшлеккә ни ҡәҙәре зыян килтереүе хаҡында ниндәйҙер дәлилдәр кәрәкме икән?\nҒәҙәти кеше сауҙаны ни рәүешле күҙ алдына килтерә? Береһе һата, икенсеһе һатып ала, Туҡай әйтмешләй, «береһе алдай, шунда береһе алдана…» Шулай ҙа сауҙаны, алдау мәктәбе тип, самаһыҙ ябайлаштырып ҡарау дөрөҫ түгел.\nӘгәр, мәҫәлән, АҡШ, сәйәси мәнфәғәттәрен өҫтөн күреп, Рәсәйҙә етештерелгән юғары сифатлы ҡорос прокатҡа йә бик түбән хаҡ ҡуя, йә, сәбәбен аңлатмай-нитмәй, уны һатып алыуҙан баш тарта, өҫтәүенә, әшнәләрен дә шуға ҡоторта икән, Рәсәй ни хәл итә ала? Рәнйеүле күңел менән генә ҡала. Әгәр Рәсәй нефте ғүмер баҡый ғәрәп һәм Норвегия нефтенән осһоҙораҡҡа һатып алына, ил ҡаҙнаһы шул арҡала ҙур юғалтыуҙар кисерә икән, ни саралар ҡылырға? Ауыл хужалығы продукттары менән дә мәсьәлә шулай тора.\nСауҙа итеүҙең асылын Американың етенсе Президенты Эндрю Джексон, беҙҙеңсә, бик тапҡыр әйтеп биргән: «Сауҙа – ҡайҙалыр күп булған нимәнелер алып, ул айырыуса аҙ булған урынға илтеп ҡуйыу». Ләкин ябай ғына һүҙҙәр менән аңлатылған процесс ғәйәт ҡатмарлы финанс, иҡтисади, юридик, сәйәси коллизияларҙы үҙ эсенә ала.\nСоветтар Союзының донъялағы эш-хәрәкәттәргә йоғонто яһарлыҡ дәүләт булыуына ҡарамаҫтан, ниңә Бөтә донъя сауҙа ойошмаһына (ВТО) инмәй килеүе, төптәнерәк уйлағанда, аңлашылалыр. Рәсәй иһә, ҡәтғи үҙәкләштерелгән планлаштырыуҙан һәм производство менән идара итеүҙә команда-административ ысулдарҙан баш тартҡас, баҙар иҡтисады шарттарында эшләргә объектив рәүештә мәжбүр булғас, үҙенең урынын халыҡ-ара ойошмала юридик яҡтан нығытып ҡуйыу зарурлығын асығыраҡ тоя башланы. Әлбиттә, халыҡ-ара ҡағиҙәләрҙе һәм закондарҙы бик һанламай ҙа йәшәргә була, әммә былай йәшәү ил иҡтисадына ҙур юғалтыуҙар килтереп һәм сауҙала даими дискриминацияға дусар итеп кенә ҡалмай, бәлки Рәсәйҙе үҙ проблемалары менән япа-яңғыҙ ҡалдыра, донъя йәмәғәтселегенән илде артабан да ситләштерә.\nВТО мәсьәләһенә туранан-тура ҡағылғас, уҡыусыны уның тарихы хаҡында ла бер аҙ хәбәрҙар итәйек.\nУл 1995 йылға ҡәҙәр тарифтар һәм сауҙа тураһында генераль килешеү (ГАТТ) тип йөрөтөлә ине һәм 1947 йылда 23 ил тарафынан таможня пошлиналарын һәм халыҡ-ара сауҙала бүтән төрлө кәртәләрҙе кәметеүгә йүнәлтелгән күп яҡлы хөкүмәт-ара килешеү рәүешендә булдырылғайны. ГАТТ-тың төп принцибы булып сауҙала унда ҡатнашыусыларҙың һәммәһенә лә тигеҙ өҫтөнлөклө ыңғай шарттар тыуҙырыу торған. Һуғыштан ҡаҡшаған донъяла иҡтисадтар араһында ыңғай режимда хеҙмәттәшлек итеүҙең ни ҡәҙәр мөһим булыуын аңлауы ауыр түгел.\nХәҙер ВТО-ға 140-тан ашыу ил инә. БДБ илдәренең дә күпселеге – унда ағза. Утыҙ дәүләт, шул иҫәптән Рәсәй ҙә бына ике тиҫтә йыл самаһы ошо ойошмаға инергә тырыша. Заманында ҡытай Халыҡ Республикаһы сиратты 16 йыл көткән. Украина ла ВТО-ға былтыр ғына инде. Был йәһәттән беҙ күршеләрҙең яҙмышын уртаҡлашҡан да кеүекбеҙ.\nРәсәйҙең ВТО-ға инеү-инмәү мәсьәләһе бына күп йылдар инде илдә төрлө кимәлдә, хатта урынлы-урынһыҙ, сәйәси шауҡым менән тикшерелә килә. Ил етәкселеге араһында был мәсьәләлә әле булһа төйнәлгән фекер юҡ. Әгәр, мәҫәлән, иҡтисад блогы министрҙары бының зарурлығын тәҡрарлаһа, ауыл хужалығы менән шөғөлләнеүсе етәкселәр, ВТО-ға инеү АПК-ны ерләү менән бер, тип ҡурҡыта. Һәр кемдең үҙ ҡарашы, әммә юғары чиновниктар мәсьәләнең асылын халыҡҡа түгел, хатта бизнес-йәмәғәтселеккә лә аңлатыуҙы кәрәк тип тапмай. Билдәһеҙлек төрлө имеш-мимеш, уйҙырмалар килеп сығыуға сәбәпсе була.\nЙәмғиәт һәм бизнестың был мәсьәләлә томаналығын уларҙың ғәйебе тип тә атап булмай, сөнки дәүләттең эҙмә-эҙлекле тышҡы сәйәсәте әле булһа юҡ. Ойошмаға инергә теләк белдереп, ГАТТ секретариатына хөкүмәт тарафынан рәсми ғариза бирелгәс тә бер кемдең халыҡҡа уның эшмәкәрлек принциптарын, шуға оҡшаш ойошмаларҙан айырмаһын, ил иҡтисадына һәм халыҡтың көнкүрешенә ихтимал йоғонтоһон аңлатыу башына килмәне. Йәмәғәтселек тә, сәнәғәти һәм аграр тауар етештереүселәр ҙә бер нәмәне үҙҙәре өсөн аныҡлай алмай: ВТО – һәйбәт нәмәме, әллә насармы һәм, әгәр насар икән, кем өсөн? Беҙҙең маҡсатҡа үтә аҡрын барыуыбыҙҙың да сәбәбе шунда – беҙ ҡайҙа йүнәлеүебеҙҙе аңламаныҡ һәм шуға күрә ашыҡманыҡ та, дәүләт эшмәкәрҙәре лә, эшҡыуарҙар ҙа Рәсәй кешеләренә хас булғанса вайымһыҙлыҡ күрһәтә. Әллә улар: «ҡыҙҙырылған шешлек еҫенә кем бик ашыға, шул йыш ҡына ишәктәргә тамға баҫҡан ергә килеп етә», – тигән Көнсығыш әйтемен онота алмаймы икән? Ул ғына ла түгел, дәүләт мәнфәғәттәрен күҙәтеүсе төп көс булған сәнәғәтселәр ВТО-ға инеү буйынса һөйләшеүҙәрҙә ҡатнашмай, ә йәмәғәтселек өсөн был тема – ғөмүмән, ҡара урман.\nКүпселек тауар етештереүселәрҙең әлеге процеста ҡатнашыуы, хатта ҡаршылыҡ күрһәтеүе аңлашылалыр. Әгәр ВТО-ға инә ҡалһаҡ, сит ил тауарҙары Рәсәйгә таможня кәртәләреһеҙ инәсәк һәм сифаты, хаҡы менән үҙебеҙҙең тауарҙарҙы ҡыҫырыҡлаясаҡ. Сөнки ҡулланыусы арзан, сифатлы тауарға өҫтөнлөк бирә. Улар иһә Рәсәйҙә юҡ. Ауыл хужалығында беҙҙең хәл тағы ла мөшкөлөрәк. Бер үк шарттарҙа беҙҙең етештереү, эшкәртеү һәм һатыу предприятиелары Европа Союзы, Америка, Япония һәм ҡытай менән конкурентлыҡ итә алмай. ВТО-ға ингән хәлдә дәүләт йүнләп файҙа бирмәүсе ресурстарҙы улар мөмкин ҡәҙәр һөҙөмтә килтереүсе тармаҡтарға күсерергә мәжбүр буласаҡ. ҡайһы бер предприятиеларға баҙарҙы ҡалдырырға, ә эшһеҙ кешеләргә икенсе эш эҙләргә йәки бүтән квалификация һайларға тура килә. Был юл, әлбиттә, еңел түгел, әммә уның емеше киләсәктә өлгөрөп етә. Мәҫәлән, йөҙ йыл элек АҡШ-та халыҡтың 79 проценты ауыл хужалығында эшләгән, хәҙер иһә, ВТО-ға инеү, глобалләштереү, сауҙала либералләштереү һөҙөмтәһендә ауыл хужалығында халыҡтың бер проценты ғына эшләй. 78 проценты, эшен ташлап, икенсе квалификация алған. Уның ҡарауы, АҡШ-та тормош йөҙ йыл элеккегә ҡарағанда күп тапҡырға яҡшыраҡ.\nҺәм, ахыр килеп, ике генә нәмәгә иғтибар йүнәлтергә кәрәктер. ВТО – бик демократик ойошма, һәм унда «бер ил – бер тауыш» тигән система йәшәй, уның ағзаларының иҡтисади һәм дипломатик мөмкинлектәре мәсьәләләрҙе хәл итеүгә йоғонто яһай алмай. Ошо күҙлектән ҡарағанда, 80 мең халҡы булған Антигуа һәм Барбуда принцибы – сауҙа мөнәсәбәттәрендә дискриминацияның булмауы. Рәсәйгә шул етмәй ҙә инде.\nНимә тиһәк тә, Бөтә донъя сауҙа ойошмаһында ағза булыу сәйәсәте ҡапма-ҡаршы тороу, көндәшлек төҫөн алды. Рәсәй был мәсьәлә буйынса Американың ризалығына, ниһайәт, ирешһә лә, Грузияның, Польшаның дошмансыл сәйәсәте ВТО юлында әлегә үтә алмаҫлыҡ кәртә булып тора. Грузия – ВТО ағзаһы, теләһә, фатихаһын бирә, көйө килмәһә, имзаһын кире ҡайтарып ала.\nБеҙҙең көтөү иһә самаһыҙ һуҙылды. Нефть, ғаз, ағас, башҡа төрлө сеймал һатып көн күргән илгә, әлбиттә, «алтын менән сауҙа итеп бөлгәнсе, һалам һатып байыған хәйерлерәк» тигән ҡағиҙәне оноторға ярамай.


Балаларым менән бергә үҫәм » Архив газеты "Йәшлек"\n"Мин балаларым менән бергә үҫәм", – ти ул.\nУлдары ниндәйҙер сит ил телен өйрәнә башлай икән – улар менән бергә яңы һүҙҙәр ятлай, һыуытҡысҡа, стеналарға, шкафтарға яңы һүҙбәйләнештәр, ят телдәге "ҡанатлы һүҙ"ҙәр яҙылған ҡағыҙ киҫәктәрен йәбештереп бөтә. Ниндәйҙер формула иҫтәрендә ҡалмай икән, уны аш-һыу бүлмәһендәге клеенкаға яҙа – ашъяулыҡ йәл түгел, иң мөһиме, формула күҙ хәтерендә ҡалһын. Ә яратҡан афоризмы: "Балаларыңа аҡса биреп ҡалдыра алмайым тип уфтанғансы, күберәк һөйөүеңде бир".\nБелемем буйынса иҡтисадсымын, эшемде ярата инем. Кейәүгә сыҡмаҫ элек үҙемде бала ҡарап өйҙә ултырған ҡатын тип күҙ алдыма ла килтерә алманым.\nӨлкән улым менән кеселәренең араһы ҙур – 10 йыл самаһы. Ул ваҡытта, 90-сы йылдарҙа, йәмғиәттә "муйынына асҡыс элгән балалар" тигән төшөнсә барлыҡҡа килде – ата-әсә мәңге эштә, балалар үҙҙәре тора, тамаҡ ялғай, мәктәпкә йыйына, үҙҙәре ҡайта, ризыҡ йылытып ашай, керен йыуа... Икенсе һәм, бер йылдан уҡ, өсөнсө улыбыҙ тыуғас, аңланым – минең балалар "асҡыслы" булырға тейеш түгел. Ҡарар үҙенән-үҙе килде.\nМиңә ҡалһа, тәрбиәһеҙ, әҙәпһеҙ балалар үҫтереү – ул ата-бабаларыңа ҡарата оло ғәҙелһеҙлек.\nЛенинградҡа уҡырға китер алдынан атайым миңә нотоҡ уҡыманы.\nНи бары өс һүҙ әйтте:\n– Беҙ һиңә ышанабыҙ.\nБаҡтиһәң, һиңә нығыраҡ ышанған һайын ул ышанысты аҡлағы килә икән. "Ышанам" тигән һүҙ яуаплы итә.\nМиңә бөгөн балаларымдың уҡыуҙағы, эштәге уңыштарынан бигерәк уларҙың – миңә, ә минең уларға ышаныуым мөһимерәк. Өс-дүрт йәшлек сабый – ул өлгөрөп еткән шәхес. Балаң менән "етди һөйләшеү" үткәреү өсөн 15 йәшенә тиклем көтөргә кәрәкмәй. Улдарымдың 4 – 5 йәшенән алып ғаиләләге бар ҡарарҙарҙы бергә ҡабул итергә күнеккәнбеҙ.\nАЛЫМДАР ҺӘМ АҘЫМДАР\nБалаларыма буш ваҡыт ҡалдырмаҫҡа тырыштым.\nАғалары, институттағы уҡытыусылары әйтмешләй, бөтөн яҡлап "иң юғары планка"ға ынтылған кеше булғас, ундай өлгө менән кеселәрен үҫтереүе еңел булғандыр ҙа, бәлки.\nДонъяла музыка ҡоралдары бар икән – ни өсөн минең балалар уларҙа уйнамаҫҡа тейеш? Балсыҡтан әүәләү, һүрәт төшөрөүгә өйрәнергә була икән – улым, һин дә өйрәнә алмайһыңмы ни? Сит илдәргә сығырға мөмкин икән – ниңә һеҙгә лә ил гиҙеп ҡайтмаҫҡа? Балаларға һәр саҡ шундай "йүнәлеш" бирҙем.\nРишат 3 йәштән уҡырға өйрәнде, беренсе синыфтан инглиз телен өйрәнде. Закир инглиз телен – 4,5, Илгиз – 6 йәштән өйрәнә башланы. Мәктәптә иһә немец телен өйрәнделәр. Икеһен бер синыфҡа бирҙем, музыка мәктәбенә лә бергә йөрөнөләр. Өсәүһе лә фортепианола, гитарала уйнай, Зәкир тағы ла саксофонды белә. Ҡыҫҡаһы, улар көндөң һәр минуты иҫәпле икәненә күнегеп үҫте. Шуға ла әле насар ғәҙәттәргә ваҡыттары ҡалмағандыр.\nМатематиканан ҡатмарлы яңы система буйынса уҡый башлағас, уҡытыусылары менән "ярыш" ойошторҙом. Иртәнсәк ул балаларҙы: "Шунан, әсәйегеҙ кисәге мәсьәләне сисә алдымы?" тип ҡаршылай ине. Төнгө сәғәт 4-тәргә тиклем ултырһам ултырҙым, ләкин мәсьәләне сисеп, иртәнсәк балаларға аңлатып өлгөрә инем.\nУлар менән көн һайын иртәнге күнекмә эшләнем – сәләмәтлек өлгөһөн үҙем күрһәтергә тейеш. Балалар бәләкәй саҡта Мәскәүгә, Ленинградҡа барһаҡ, алдан уҡып танышҡан барлыҡ музейҙарҙа йөрөп сығабыҙ. "Кеше магазин буйлап йөрөр ине, ә һин..." – тигән таныштарым булды.\nЗакир Өфө дәүләт авиация университетына ингән саҡта математика буйынса 100 балл йыйғайнын хәтерләйем.\nСтеналағы исемлек алдында баҫып торам, күҙлегемде һөртәм дә яңынан ҡарайым. Көскә ышандым. Һәм уртансыһы, Илгиз, сит илдә беренсе тапҡыр эшләп ҡайтҡандан һуң ҡайһылай олоғайып, үҙаллылыҡҡа өйрәнеп ҡайтҡанына ла ныҡ аптырауым хәтеремдә.\nМИЛЛӘТТЕ ӘСӘЛӘР ҺАҠЛАЙ\nБашҡорт ҡатыны ниндәй милләт кешеһенә сыҡһа ла, мотлаҡ башҡорт балаларын үҫтерергә тейеш, тигән фекерҙәмен. Милләттең яҙмышы – һүҙен һүҙ итә белгән әсәләр ҡулында.\nБалаларҙың телдәре башҡортса асылды. Мәктәпкә тиклем бер йыл ҡалғас ҡына руссаға өйрәтә башланым.\nҒаиләбеҙ тәүҙә Дүшәмбелә, аҙаҡтан Кемеровола йәшәне. Башҡортостанға ҡайтырға уйлаһаҡ та, ныҡлап уйлаған юҡ ине.\nБер ваҡыт, каникулдар ваҡытында Сибайға ҡайтҡанда, залға килеп инһәм, ҡолап китә яҙҙым – балаларым Айҙар Ғәлимовтың "Әйт, ауылым, ҡайҙа һуң моң?" тигән йырын ҡағыҙға күсергән дә, өҫтәлде уратып, ҡалын-ҡалын тауыштар сығарып, йыр өйрәнеп ултыра. Ишек яңағына һөйәлдем дә, "Етте, ҡайтырға ваҡыт", тип уйланым. Өфөгә күскәнгә хәҙер бер нисә йыл.\nУлар башҡорт булыуҙары менән ғорурлана. Балаһының туған телендә һөйләшмәүен нисек аҡларға белмәгән ҡайһы бер ҡала башҡорттары фонында улдарым башҡортса белеүен инглиз теленән күпкә "престижлы"раҡ һанай.\nКемгә нисектер, миңә хәҙерге йәштәр ныҡ оҡшай.\nБеҙ мәүеш, инфантиль быуын булдыҡ. Әгәр кешене шар итеп күҙ алдына килтерһәм, беҙҙең быуын йәштәрен таушалып бөткән йомшаҡ шарға оҡшатыр инем. Ә бөгөнгөләр – түп-түңәрәк, тығыҙ, шыма, ялтыр.\nБөгөнгө балалар – ҡурҡыуҙы татымаған быуын, уларҙы "система"йәмһеҙләмәгән. Улар үҙҙәренә нимә кәрәк икәнен яҡшы белә, һайлаған өлкәлә камиллашырға тырыша.\nХәҙерге йәштәрҙең ҙур-ҙур аҙымдар менән ни тиклем алға киткәнен күреп, үҙемде "ҡолағымдан һөйрәп" яңы белемгә ынтылдырам. Балаларым ниндәй музыка тыңлай? Ниндәй футбол командаһы өсөн көйә? Мин әсә, тимәк, барыһын белергә, уларҙан ҡалышмаҫҡа тейеш.\nУйлап ҡараһаң, балаңа биргән тәрбиә – үҙенә күрә "оҙайлы инвестиция" түгелме һуң? Зөлфирә апайҙың балаларына тәрбиә һәм ғилемде еренә еткереп биреүе инде күптән – күҙ тейә күрмәһен – һөҙөмтәһен бирә. Төрлөһө төрлө һөнәрҙә махсуслашһа ла, улдарының һәр береһе, башҡорт менән рус телдәренән тыш, ике-өс сит ил телендә иркен аралаша. Америка, Германия, Франция, Крит, Таиланд - был илдәргә улар күңел асыу өсөн йөрөмәй: эшкә урынлашып, телде камиллаштыра, яңы мәҙәниәтте, көнкүреште өйрәнеп ҡайта. (Әле ошо көндәрҙә лә Ришат – Италияға, Илгиз – Ҡытайға юлланырға йыйына). Иң мөһиме, йәшәйешкә, сәйәхәттәргә һәм төрлө мауығыуҙарға (тау саңғыһы, акваланг менән һыу аҫтында йөҙөү, тауҙарға үрмәләү һ.б.) кәрәкле аҡсаны өс егет тик үҙ белемдәре, үҙ тырышлығы менән таба.\nТимәк, Зөлфирә апайҙың егерме йыл элек ҡабул иткән ҡарары дөрөҫ булғанмы? Ғәзизовтар ғаиләһе менән хушлашыр алдынан был һорауҙы үҙенә түгел, улдарына бирҙек.\n– Өҙә һуғып ҡына әйтеп булмай, – тине Ришат. – Әсәйебеҙ үҙен тик беҙгә генә бағышламаһа, үҙе лә күп нәмәгә өлгәшер ине.\n– ...Тик ул саҡта беҙ күп нәмәгә өлгәшә алмаҫ та инек, бәлки, – тип мут йылмайҙы Илгиз.\n«Бергәләшеп тотонғанда еңә алабыҙ»\nТормош океанындағы гүзәл утрауҙа\nҮҙ телемде яҡлар көсөм бар\nБала күңеле далаламы?\n#1 яҙҙы: З. Әйле (12 декабря 2007 13:27)\nТәжрибә үткәрәм)))) башҡортса яҙам...\nТеркәлгән: 12.12.2007 | ICQ: 304250341\n#2 яҙҙы: Гүзәл (12 декабря 2007 18:26)\nӘ атайҙары? тип һорарға уйлағандарға.\nул ҡасандыр сығып киткән.. "Үҙем өсөн йәшәге килә", тигән формулировка менән. Уҡыуын ташлап, ҡустыларын оло ағалары аяҡҡа баҫтырған\n#3 яҙҙы: Бэк (25 декабря 2007 16:16)\nЮҡ, шәп түгел, текә.\nТеркәлгән: 18.12.2007 | ICQ:


Юрист һөнәрен: нисек буласаҡ юрист - студенттарҙы - Франция онлайн юристар!\nЮрист һөнәрен: нисек буласаҡ юрист - студенттарҙы\nАдвокат һәм күҙәтеү миссиянан ғибәрәтүҙ клиенттарын яҡлап (компаниялары, шәхси кешеләр, ойошмалар) ағзаларына суд булған өсөн, үҙ мәнфәғәттәрен яҡлау өсөн. Шуға күрә уларға юридик консультация эшкәртеү мәсьәләләре һәм уны оҙатып йөрөргә тейеш, граждан йәки енәйәт тәртип буласаҡ. Ниндәй курстар, буласаҡ адвокаттар. Адвокат ниндәй төймәгә хаҡ Адвокат ниндәй бурыстар. Бөтә һорауға яуабы булған, тип, һеҙ, адвокат һөнәрен хаҡында һораны. Арбала уның функциялары Һәм ул һүҙ сәнғәте булараҡ, уның өсөн театральность һәм тәме белдерҙе. Адвокат (һөнәрмән) тормошҡа ашырырлыҡ бизнес-культы, шулай уҡ, янғын һүндереү йәки уҡытыусы. Дөйөм алғанда, адвокат өс категорияға бүлә: адвокаттар, бизнес, компания клиенттарына, криминаль буйынса адвокат хоҡуҡтары, шул иҫәптән улар йөҙөндә яҡлаусы, енәйәт ҡылыуҙа шикләнеүсе йәки хоҡуҡ боҙоуҙар булмаһа, граждандарға эше буйынса белгестәр (разводы, мираҫ).\nТик күпселек йәш юристар бер ни тиклем йоғонто яһай, һәм шулай уҡ һөйләшеү шәхси кешеләр өсөн дә, йәмғиәт өсөн.\nӘгәр кеше һәм закон итеп, тогы, ҡара, һаҡла, злоба, етем һәм тол ҡатындар-элекке бәйле һөнәрҙәр күп, адвокаттары хоҡуҡтары буйынса енәйәт, шул тороусы, тормошҡа зыян килтереүсе, уларға күберәк аҡса эшләй ул, - бер нисә тенор тыш, адвокат. Киреһенсә, бер нисә йыл эсендә, бизнес-хоҡуҡтарын яҡшы мөмкинлек тәҡдим итә. Бынан тыш, хоҡуҡ, социаль тәьминәт, продукттар пенсияһына хоҡуғы булғандар йәки патент хоҡуғы, яуаплы.\nҮҙ үҙенең адвокат кабинетын асырға мөмкин, йәки хеҙмәткәрҙәр хеҙмәткәре була.\nҺуңғы осраҡта, профессиональ статусын һәм үҫтереүгә шәхсән үҙ клиенттары бар уның либераль түгел алмай. Кәмендә 1 хужаларының хоҡуҡтарын мастерҙары (оҫталары әммә йышыраҡ 2), инеү имтихандарын тапшырған, 15 CRFPA береһе ул, баш. һәм йылда һуң тәҡдимдәр әҙерләү шәхси кешеләргә (суд органдары тикшеренеү институты), хоҡуҡ факультеты компонентный. 18 ай уҡығандан һуң (курстар, стажировкалар, профессиональ индивидуаль проект), CAPA язаға тарттырыла (адвокат һөнәрен кейемдең барып сертификат). Ә ул вәғәҙә бирә, уның сиктәрендә теркәлеү һәм адвокатлыҡ талап итә.


Арпи (күл) — Башҡорт Википедияһы\n«Арпиличское водохранилище» тураһында эҙләү ошонда йүнәлтелә. Был турала айырым мәҡәлә яҙырға.\nБыл терминдың башҡа мәғәнәләре лә бар, ҡарағыҙ: Арпи.\n1946-1951 йылдарҙа Арпи күле һыу ресурстары күләмен арттырыу маҡсаты менән яһалма рәүештә ҙурайтыла. Шулай итеп, уның майҙаны 4,5 мең км2-ҙан 22 км2-ға тиклем арттырыла, күләме 100 миллион м3-ға тиңләшә . Бында әлеге мәлдә балыҡсылыҡ кәсебе һәм электр энергияһы етештереү .алға киткән\nБөҙрә баба ҡошо\nhttps://ba.wikipedia.org/w/index.php?title=Арпи_(күл)&oldid=689088 ҡабул ителгән\nБыл бит һуңғы тапҡыр 16:43 18 май 2017 үҙгәртелгән.


көслө советы, ир-егеттең йөрәген яулау өсөн\nмин йыш ҡына ишетә, — тип килгән ауырлыҡтарын, ир-атты ҡатын-ҡыҙ яуланы. Бигерәк тә, әгәр һеҙгә йәки заседании булыуы мөмкин нәмә, һис шикһеҙ, шәхес булараҡ экстраверт булыу мөмкин түгел принц бара. Әгәр һеҙ кемде ҙә булһа, һеҙ бигерәк тә кем күренмәй, ә уның ҡарауы будин иғтибар булырға тейеш. Был юлы менән өлгәшергә мөмкин төркөмө бүленеп сыҡҡан.\nматур күлдәк матур ир-аттың иғтибарын йәлеп итер аксессуарҙар йәки булһа, улар һеҙҙе теләгән яуланы. Әгәр ҡатын-ҡыҙ уларҙы башҡаларҙан айырылып тора, ул саҡта һеҙ йоҡа ғына ҡабул ителә. Әлбиттә, уның менән перебарщивать түгел наряд тора. Притягивать үҙен яҡшы ҡараш урынлаштыра, нисә, нисек матур, әммә неброский булыуы мөмкин йәки йыш ҡына макияж сылбыры бик ҙур, иғтибар уятыусы, уның өсөн.\n‘мөнәсәбәт бюллетень’ һеҙ аласаһы шунда уҡ электрон почта буйынса һәм бонус сифатында өсөн бушлай советы почта еңер өсөн кешенең фиғеленә һалыу өсөн таш һәм йөрәк өсөн үҙе үк уңышлы һәм оҙайлы мөнәсәбәттәр. Бынан тыш, эксклюзив регуляр почта буйынса советы һеҙгә булып алыу, төҙөү өсөн уңышлы мөнәсәбәте. Төймәһенә баҫыу менән»Хәҙер һатып»һеҙ соглашайтесь шуның менән, сайтыбыҙҙа мәғлүмәттәр даими мөнәсәбәттәр темаһы буйынса электрон почтаһы буйынса ебәрергә. Һеҙ был хеҙмәте теләһә ҡайһы ваҡытта баш тарта ала. Ауыҙ, мәҫәлән, кафе, уңайлы мәлде көтмәй. Ул килә, ул, күрәһең, сөнки нәҡ ул дөйөм йәки әҙ булһа ла биләй. Ахмаҡ хәлгә мотлаҡ ҡотолорға кәрәк. Хатта, бик ҡурҡыныс, мәғлүмәттәре мөһим түгел тип бында һәм тапшырыу мөмкинлеген ҡулдан ысҡындырмаҫҡа булдыҡ. Ғөмүмән, әгәр был мөмкин түгел, юғиһә, мәҫәлән, концерттан һуң, мөмкинлеге бар, һеҙ беркасан ла күрмәнек уны, һәм ул уны һөйләргә өсөн барыһы ла тигеҙ барҙы. Досадный нәмә юҡ, тип, аҙаҡ үҙе һөйләй башланы: „әгәр миңә мөрәжәғәт итергә була, бының өсөн уның юлы, хәҙер инде мин бер ҡасан да уны күреү менән ҡайтып ихтималлығы ҙур“. Бер нисә секундтан ир-егет һәм ҡатын-ҡыҙ кәрәк, тигән фекер тәшкил итеүе тураһында әңгәмәләште. Беҙ бит мускулдары менән, бәлки, беҙҙең өҫтә. төрлө һүҙ, тойғолары һәм кәйефе бирә. Был бик мөһим еткереп, һеҙ ниндәй тәьҫораттар, әгәр һеҙ яуларға теләгән ир-егет. Әммә тәбиғи һәм яһалма ҡылыҡлы подсвечиваться, прикрытие аша, мәҫәлән, насар кәйеф менән имеш, аңлай, йыш ҡына ир-аттың күпселеге неестественно һәм шунда уҡ эшләй, һәм бик матур. Шуға күрә ябай һәм тәбиғи ғилеме менән бәйләнеше тышҡы китте. Беренсе тамаша ҡуҙғытҡыстар тәьҫире күпселек кешеләр өсөн был бик мөһим. Әгәр телисез икән, был хаҡта күберәк беләм, мин һеҙгә зауыҡ алаһың, һәм „ҡатын-ҡыҙ: һеҙ тәҡдим flüsterin ир-егет булған „. Китапта ‘Беренсе Свидание: Осрашыу бик яҡшы әҙерләнгән тәүге’ һеҙ күп трюктар советы таба һәм, беренсе осрашыуҙа уҡ ваҡытта улар иҫәпкә алырға кәрәк. Мин һеҙгә эштәр күрһәтелгәнгә тиклем Осрашып, осрашыуҙан һуң, осрашыу ваҡытында. Һеҙ башларға тейеш был типик хаталар ҡотолорға ярҙам итә. Әгәр һеҙ уны үҙе яҡшы булһа, ул саҡта улар йылмая. Тәбиғи, дуҫтарса Йылмайып, күңеле ниндәй кеше ҡулы менән эшләгән бик притягательный. Тәүге тәьҫорат йыйыусылар бик күп плюс бында булғайным инде. Натуральность бында хәл иткес әһәмиәткә эйә. Әгәр һеҙ ҙә ашағыҙ ғәҙел һәм ихлас Йылмайып, шул саҡта ул һеҙгә иң яҡшы ҡалдырырға тейеш. Сөнки бер нәмә лә эшләй туҙып ҡарағанда, яһалма Йылмайҙы. Әгәр һеҙҙең менән һуңынан уны. Һөйләшеү эләгеү өсөн, иғтибар менән тыңланым уны. Шуға күрә аласыз башларға, аҙаҡтан инде уны яңы темаға һөйләшеү еңел һәм ҡайтанан тикшерелде. Ҡасан яҙа ул, мәҫәлән, был кисәлә ял көндәрендә йәки йәрәхәтләнгән. ҡыҫҡаһы, киләһе осрашыуҙа һеҙгә һорап уның янына еңел генә, ҡыҫҡаһы, уның кеүек бәләкәс, һәм уны кисә булды. Шулай итеп, һеҙ яҡшы старт булды, уның өсөн тағы һөйләшеүгә йәлеп итеү, уны ҡыҙыҡһындырыу. Плюс һеҙ ҙур булмаған ҡайһы бер комплимент бирергә мөмкин. Рядом ғына түгел. Хатта ялған һәм тәбиғи йәки артыҡ күп комплимент бик ҡатмарлы булырға мөмкин. Әгәр һеҙ уны комплимент яһарға теләүселәр булһа, һәр ваҡыт ғәҙел була. Иҫәпкә алына, мәҫәлән,-тип, уны ишетеп түгел, бәлки тағы ла йышыраҡ. Әгәр уның күҙҙәре поразительно бик матур булған, уны әйтеүҙән тыш, ул бик күркәм һәм юмор остроумный. Ундай менән Подсознательно бүленгән төйәк булған инде. Мин үҙем һәм сәс рәүешендә була. Әгәр һеҙ яуларға теләгән ир-егет, һеҙ ҡарарға тейеш, тип, һеҙ, Уның менән бер тулҡында. Йыш ҡына, — тип әйтте, д химия тауыш бирергә тейеш. Тик ҡайһы бер урындарҙа ғына Химия әгәр һеҙ Оҡшашлыҡ бар. Шулай итеп, уртаҡ фекергә табырға тырышты улар. Әгәр, мәҫәлән, мотоциклда бик оҡшай, һеҙҙе иҫкә ала ине, тип мотоциклды шулай уҡ улар бик күп һәм ул шатлыҡ һеҙгә ҡурҡыныс әҙерләнә. Әгәр һеҙҙе күңел һөйөү һәм ышаныс автоматик күп оҡшашлыҡ таба. Шуға күрә ҡыҙыҡһынған һорауҙарығыҙ булһа уның ниндәй маҡсатлы тырышлығы ярҙамында асылды. Был хаҡта ентекле минең китабым „һәм мөнәсәбәттәрҙе тергеҙеү етәкселегенә ышаныс менән тамамлана „. Кешеләр, ул автомат күп һөйләй үҙен уңайлы тоя. Был бирә һезгә өҫтәмә плюс булып. Киреһенсә, әгәр һеҙҙе һәр ваҡыт һөйләй ине, уның тураһында бер ни ҙә белмәй. Әммә ышанам, тип, тоғро һәм аҡыллы булыуы менән үҙенә бер төрлө мөнәсәбәттә булыуына ҡарамаҫтан, был өлөшө күләме буйынса тине. Әгәр инде һеҙгә ни таныштары оҙаҡ һәм, бәлки, хатта ҡайһы берҙә бер-береһе менән һөйләшә, хатта үҙ фантазия, дәрт алабыҙ, һеҙ аңлайһы, был кеше өсөн яуланы. Әгәр һеҙҙең йорт, шулай уҡ уны саҡырыу булыу еңелме, ошо хаҡта һәм уны һеҙ һөйләгән.\nИр-аттың күпселеге был бик звонованы таба. Мин йыш ҡына ишетә инем, сөнки ҡатын-ҡыҙ һүҙ „“һәм „ине“. Ябай һәм бик күп уйлап сослагательный наклонение эш итә. Билдәле бер ситуация тапҡыр һөжүмгә барырға ғына кәрәк, һәм үҙең өсөн хыялыңдағы бәхеткә яулау кешегә бер ни тиклем ярҙам итә. Әгәр һеҙ үҙ-үҙебеҙҙе намыҫ менән, һеҙҙе юғалттыҡ, асылда, бер нәмә. Насар ҡоралланған булған осраҡта уларҙан алынған. Киләсәктә һеҙ үҙегеҙ ире яҡшы осраҡта мөрәжәғәт итә ала. Әйткән кеүек шулай һәйбәт: уларҙың тәьҫорат тыуҙырырға тейеш түгел, тип, һеҙ, уның вдогонку ярышты. Был бик ҡатмарлы булып ир-аттар эшләгән. Икенсе яҡтан, тулыһынса иҫәпләшеүгә, һеҙ уны тейеш түгел, иҫбат итеү өсөн үҙ бойондороҡһоҙлоғон. Әгәр һеҙ хәбәрҙәр яҙа, һеҙ үҙегеҙҙең эшегеҙҙән һәм киләһен түҙемһеҙләнеп көтә, һуңыраҡ яҙылған ябай һәм тапҡыр кәметеү һәм тыныслыҡ һаҡлау. Күпселек ир-егеткә оҡшарға теләр инегеҙ һәм нәҡ шулай уйлайым, шунда уҡ кире яҙған өсөн. Әгәр ҙә һеҙ уны шунда уҡ кире ҡайтарҙылар, һуңынан уның ни тиклем ҡыуана һәм ул язаға тартылған булыр, һеҙ ни тураһында хәбәрҙәр күберәк. Бында рядом лә кәрәк түгел. Аҙна дауамында әгәр ҙә һеҙ уны тергеҙеп, уны юғалтмай, ахыр сиктә тыш ҡыҙыҡһыныуы мөмкин. Ҡайһы бер нәмә көтә, ир-егет бер ҡасан да зарар дә ауырта. Бик мөһим, әгәр һеҙ яуларға теләгән ир-егет: ҡалманы, әлбиттә. Йыш ҡына ул артыҡ ҡарамаҫтан, классик стилдә.\nБыл дөрөҫ махсус рәүештә ҡатын-ҡыҙ, ул үҙен йыш ҡына тышҡы ҡиәфәте хайран тапҡыр индерелә. Һеҙ Косметик перебарщивать менән генә түгел, рухи һәм тышҡы күренеш. Иң һуңғы булыр һуң, сөнки улар беренсе тапҡыр йөҙөү н бергә фасадта һәр осраҡтары кәмегән. Һеҙ үҙегеҙҙе еңел булып ҡала, сөнки сездә бар, тип ҙур өмөт ир-егеттәрҙе яуларға кәрәк. PS: индивидуаль шәхси консультация һәм һезгә кәрәк. Минең өсөн әлеге ваҡытта электрон почта минең урындар һаны сикләнгән мөнәсәбәттәр буйынса консультация тәҡдим итә. Мин һиңә ярҙам итмәй, ҡасан һинең ярҙамың кәрәк мөнәсәбәттәр темаһы һәм алыҫ киләсәк. Был иң яҡшы вариант, һеҙҙең закондар ярҙам кәрәк, ә алыҫ белде. Шәхси сәғәт дауамында һеҙ, һеҙ яуап алғанһығыҙ. Тулыраҡ мәғлүмәтте бында табырға мөмкин. Бәлә-ҡаза һеҙгә ҡарата. Һеҙ телисез менән мөнәсәбәт ҡора белеү кеүек иң ябай башланды. Шул саҡта һеҙ был биттең табылған ҡиммәтле советы заводы күп полном, ул Киләсәктә һеҙгә ярҙам итә. Башлап кемгә лә әүҙем мөнәсәбәт танышты, шулай уҡ быға тиклем гел хупланы. Бынан тыш, мин һеҙгә яҙырға, уларҙы нисек урап менән мөнәсәбәтендә проблема булмай. Мин бигерәк тә ғәжәпләнә йыйылған раздел: һөжүм башлаған. Ҡасан да булһа мин шулайтыр инем ҡырҡа. Темалар мөнәсәбәттәр һеҙҙең кәңәшегеҙ кәрәк. Мин яҙған мөрәжәғәте Иҫкәрмә: беҙгә отчет яҙылған төрлө авторҙар, һеҙ аудиторияға йүнәлтелгән һәм ул тейешле баһа индивидуально индерелгән. Шуға күрә, төрлө порталдарҙа контроле аҫтында докладтар, беҙҙең был һөҙөмтәләргә килтерергә мөмкин.\n‘мөнәсәбәт бюллетень’ һеҙ аласаһы шунда уҡ электрон почта буйынса һәм бонус сифатында өсөн бушлай советы почта еңер өсөн кешенең фиғеленә һалыу өсөн таш һәм йөрәк өсөн үҙе үк уңышлы һәм оҙайлы мөнәсәбәттәр. Бынан тыш, эксклюзив ала почта буйынса советтың даими булыр һеҙҙең өсөн, уңышлы мөнәсәбәте. Төймәһенә баҫыу менән»Хәҙер һатып»һеҙ соглашайтесь шуның менән, сайтыбыҙҙа мәғлүмәттәр даими мөнәсәбәттәр темаһы буйынса электрон почтаһы буйынса ебәрергә\n← бөтә донъя ч рулетка\nскачать бушлай таныша сайтында →


Сауҙа хеҙмәткәрҙәре көнө уңайынан тармаҡ хеҙмәтсәндәре старт һыҙығына баҫты.\nСтарт биреү менән уҡтай алға. Сауҙа ойошмалары хеҙмәткәрҙәре араһында ойошторолған марафонда егерменән ашыу команда ҡатнашты. Ҡатын-ҡыҙҙар ике, егеттәр өс километр аралыҡҡа йүгерҙе. Ярышта көйәрмәндәр ҙә әүҙемлек күрһәтте.\nЕгеттәр араһында иң беренсе булып Азат Мәүләнов финиш һыҙығына баҫты. Спорт менән мауығыусы егет, үҙеңде һәйбәт формала тотоу төп эшкә лә ыңғай йоғонто яһай, тип иҫәпләй.\nСания Әхмәтова марафонда үҙенең хеҙмәттәштәре менән ҡатнашты. Сауҙа өлкәһендә ул ете йыл эшләй. Шуға ҡарамаҫтан, марафонға тәү тапҡыр килгән.\nБолотло көн сауҙа хеҙмәткәрҙәренең кәйефен боҙманы. Марафонда ҡатнашыусыларҙың күбеһе байрамға ғаиләләре менән килгәйне. Майҙанда бәләкәстәр өсөн төрлө уйындар уҙғарылды. Ә эстафетала еңеүселәргә маҡтау ҡағыҙҙары һәм ҡиммәтле бүләктәр тапшырылды.


Яңы йыл алдынан үтемле тауар булған шыршы хәҙер тик сүп кенә\nУрыны ла ҡыйлыҡта. Тик сүплеккә эләккәс тә ағас файҙа килтерә ала. Өфөнөң «Горзеленхоз» ойошмаһы мәҫәлән, унан бысҡы вағы эшләй.\nБының өсөн ойошма хеҙмәткәрҙәре ҡала сүплектәре буйлап шыршыларҙы йыя. Әле улар өсөн ҡыҙыу мәл етте. Бер йөк автомобилен коммуналь хеҙмәттәр сәғәт эсендә шыршы менән тултыра. Тик ҡайһы берәүҙәр байрам ағасынан дөрөҫ ҡотолмай, ти улар.\nАртабан шыршылар ағас ҡалдыҡтарын эшкәртеү участкаһына эләгә. Бында улар махсус ваҡлау ҡоролмаһы ярҙамында бысҡы вағына әйләнә. Уны «Горзеленхоз» ойошмаһы йәш үҫентеләрҙе тәрбиәләүҙә ҡуллана.


Өфөләге «Мәрхәмәт» балалар үҫеше үҙәге һәм «Башҡортостан ит компанияһы» яуаплылығы сикләнгән йәмғиәте араһында бөгөн ике яҡлы хеҙмәттәшлек килешеүе төҙөлдө\nУға ярашлы бер йыл дауамында компания хәйриә фондына финанс ярҙамы күрһәтәсәк.\nЯңы бағыусыларына «Мәрхәмәт» балалар үҫеше үҙәгендә шөғөлләнеүсе балалар концерт күрһәтте. Үҙәккә сәләмәтлектәре буйынса мөмкинлектәре сикләнгән 250 бала йөрөй. Бында һәр бала индивидуаль программа буйынса өҫтәмә белем ала. Бағыусылар булмаған хәлдә, ата-әсәләргә ай һайын 6 мең һум түләргә тура килер ине. Компания алдағы йыл дауамында үҙәк менән берлектә төрлө акциялар ҙа үткәрергә ниәтләй.


Республика Президенты Туймазыла яңы балалар баҡсаһын ҡараны // Йәмғиәт | новости башинформ.рф\nРеспублика Президенты Туймазыла яңы балалар баҡсаһын ҡараны\n17:35, 3 сентября 2013 Йәмғиәт\nБашҡортостан Президенты Рөстәм Хәмитов Туймазының «Ҡояшлы» биҫтәһендә яңы балалар баҡсаһын ҡараны. Тәүге сабыйҙарҙы мәктәпкәсә белем биреү учреждениеһы 2 сентябрҙә ҡабул итте. Балалар баҡсаһы тулы ҡеүәтенә ике аҙнанан эшләй башлаясаҡ. Йәмғеһе 254 бала бында путевка алған.\nМәктәпкәсә белем биреү учреждениеһында компьютер кабинеты, һынлы сәнғәт бүлмәһе, музыка һәм спорт залдары бар. Балалар баҡсаһы биләмәһе хәүефһеҙлек талаптарына яуап биргән ҡорамалдар менән йыһазландырылған.\nРөстәм Хәмитов төркөмдәрҙе, музыка залын, туҡланыу блогын, балалар уйын майҙансыҡтарын ҡарап сыҡты. Республика етәксеһе билдәләүенсә, бындай балалар баҡсаларын төҙөү практикаһын дауам итергә кәрәк. Объекттың дөйөм хаҡы – 150 миллион һум.\nавтор: Людмила Терновая, Ғәлиә Нәбиева\nТеги: бр президентының эш сәфәрҙәре,балалар баҡсалары


Бөгөн Ленинград өлкәһендә снарядтарҙы утилләштергән ваҡытта кеше ғүмерҙәре өҙөлдө. Тикшереү барышында асыҡланыуынса, килешеү нигеҙендә ялланған ойошма белгестәре файҙаланыу ваҡыты үткән хәрби припастарҙы юҡ итеү менән шөғөлләнгән. Әммә техник талаптарҙы теүәл үтәмәү һөҙөмтәһендә, полигонда көслө шартлау яңғыраған. Ғәҙәттән тыш хәлдә өс хеҙмәткәр һәләк булған.\nХалыҡ-ара тикшереү ағзалары ике йыл элек Донецк күгендә фажиғәгә тарыған Малайзия самолеты һәләкәтендә беҙҙең илде ғәйепләне. Улар һауа судноһын бәреп төшөргән зенит комплексын Рәсәйҙән Украина биләмәһенә килтергәндәр, тигән һығымта яһаған. Был турала бөгөн үткән матбуғат конференцияһында Голландия полицияһы департаменты етәксеһе Гилберт Паулиссен белдергән. Эксперттар бындай ҡарарға шаһиттарҙың социаль селтәрҙәге яҙмаларына нигеҙләнеп килгән. Шулай ҙа белгестәр фекеренсә, аныҡ һөҙөмтәләр 2018 йылда ғына иғлан ителәсәк.\n«Меги» диңгеҙ ҡойоно бөгөн иртән Ҡытайҙың Фуцзянь провинцияһына килеп еткән. Тәбиғәт ғәрәсәтенең үҙәге Цюаньчжоу ҡалаһында күҙәтелгән. Тропик циклон үҙе менән көслө дауыл һәм ҡойма ямғырҙар алып килгән. Елдең тиҙлеге сәғәтенә 118 километр самаһы тәшкил иткән. Фажиғәләрҙе иҫкәртеү маҡсатында урындағы властар кешеләргә урамдарға сыҡмаҫҡа кәңәш иткән. Әлеге ваҡытта диңгеҙ ҡойоно Гуандун провинцияһына табан юл алған.\nРәсәйҙең баш ҡалаһы элиталы торлаҡҡа ҡуртым хаҡы буйынса донъяла беренсе урынға сыҡҡан. Иҡтисади көрсөккә ҡарамаҫтан, һуңғы йылда ғына ул 11 процентҡа күтәрелгән. Әлеге көндә Мәскәүҙә бындай фатирҙарға уртаса хаҡ айына 220 мең һум күләмендә билдәләнгән. Тәүге биш ҡала исемлегенә шулай уҡ Токио, Гуанчжоу, Нью-Йорк һәм Торонто ингән. Тикшереүҙәр үткәргән консалтинг компания белгестәре үҙ күҙәтеүҙәрендә элиталы һаналған 150 квадрат метрға тиклем фатирҙарҙарҙы иҫәпкә алған.\nҠаһирә халыҡ-ара аэропортында бөгөн яңы терминал асылған. Ул тәү сиратта Рәсәй самолеттары өсөн тәғәйенләнгән. Сит ил терминалы 15 авикомпания менән хеҙмәттәшлек итер тип көтөлә. Сентябрь башында Рәсәй эксперттары төҙөкләндерелгән бинаның хәүефһеҙлеген тикшерҙе. Иҫегеҙгә төшөрөбеҙ, Мысыр менән Рәсәй араһында авиабәйләнеш былтыр ноябрҙә туҡтатылғайны. Быға Синай ярымутрауы күгендә Рәсәй туристары самолеты шартлауы сәбәпсе булды. Яҡтар араһындағы мөнәсәбәттәр быйыл октябрҙә ҡайтанан яйға һалыныр тип көтөлә.


Алдынғы ҡарашлы йәштәр үҫә » Башҡортостан гәзите | Газета Башкортостан на башкирском языке\nБашҡортостан гәзите » Белем һәм тәрбиә » Алдынғы ҡарашлы йәштәр үҫә\nАлдынғы ҡарашлы йәштәр үҫә 09.10.2018 // Белем һәм тәрбиә\nБашҡортостан Башлығы ҡарамағындағы Башҡортостан Дәүләт хеҙмәте һәм идара итеү академияһында “Парламент һайлауҙары-2018. Йомғаҡ һәм киләсәк” тип аталған “түңәрәк өҫтәл” ойошторолдо. Унда, дәүләт эшмәкәрҙәренән тыш, республикабыҙҙың юғары уҡыу йорттары студенттары ла ҡатнашты.\nБашҡортостан Дәүләт хеҙмәте һәм идара итеү академияһы ректоры Илгиз Ҡыҙырғоловтың һүҙҙәренә ҡарағанда, һөйләшеүгә студенттарҙы саҡырыу тиккә түгел, сөнки лекция тыңлау миҙалдың бер яғы булһа, сәйәсмәндәр менән ошондай осрашыуҙарҙа ҡатнашыу – бөтөнләй икенсе мәсьәлә. Йәштәрҙең ил һәм донъя яңылыҡтары тураһында хәбәрҙар булыуы, ә республика һулышын тойоуы тураһында һүҙ ҙә юҡ, һәр йәһәттән дә отошло. Заман менән бергә, хатта унан бер аҙым алда барырға тейеш киләсәк менән йәшәгәндәр.\nОшо көндәрҙә социология фәндәре кандидаты Рөстәм Ишмөхәмәтов Дәүләт Йыйылышы – Ҡоролтай рәйесе урынбаҫары итеп һайланды. Тәүҙә ул йәштәрҙе үҙенең тормош юлы менән таныштырҙы.\n– Үткән саҡырылыштан айырмалы, был юлы төрлө фракцияларҙың күп булыуы иғтибарҙы йәлеп итә, – тине Рөстәм Рифат улы. – Фракция-ара бәйләнештәр нығына. Әле төп бурыс – 2019 йылға республика бюджетын ҡабул итеү. Депутаттар корпусы ла үҙгәрҙе, ул 75 процентҡа яңырҙы, парламентҡа йәш депутаттар һайланды. Был — ыңғай күренеш, сөнки уларҙың һәр береһе яңы идея менән килә, заман һулышын тойоп фекер әйтә.\nРөстәм Рифат улы билдәләүенсә, иҡтисадта, йәмәғәт мөнәсәбәттәрендә хоҡуҡи кимәлдә көйләүҙе талап иткән яңы йүнәлештәр барлыҡҡа килә. Быйыл көҙ федераль закондарҙың үҙ көсөнә инеүе – шуға асыҡ миҫал. Парламентарийҙарҙың бурысы – тормоштағы үҙгәрештәрҙе күҙәтеп барыу, бөтә нескәлектәрҙе лә иҫәпкә алыу.\nРәсәй Хөкүмәте ҡарамағындағы Финанс университеты студенты Ләйсән Йәнбәкова белдереүенсә, мәктәптә уҡығанда уҡ сәйәсәт менән ныҡлап ҡыҙыҡһынған, бер үк ваҡытта Баймаҡ ҡалаһында ойошторолған төрлө йәмәғәт эштәрендә әүҙем ҡатнашҡан. Бөгөн иһә юлға сыҡҡанда айырыуса тулҡынланыу кисергән, ни тиһәң дә, академияға беренсе тапҡыр аяҡ баҫҡан. Иҡтисади хәүефһеҙлек һәм юрист һөнәрен үҙләштерәсәк Ләйсән Нуриман ҡыҙы өсөн закон проекттары әҙерләгән депутаттар менән “түңәрәк өҫтәл”дә ҡатнашыу мәртәбә, ул киләсәктә юғары даирәләрҙә эшләргә теләүен йәшермәй.\nОшо уҡ уҡыу йорто студенты Әҙилә Ғәлиева һөйләүенсә, үрҙәрҙе яуларға ынтылған һәр йәш кеше маҡсатына өлгәшмәй ҡалмай. Бигерәк тә хәҙер ныҡышмалылыҡ һәм тырышлыҡ кәрәк. Ләйсән әхирәте шикелле, уны ла “депутат”, “парламент”, “закон сығарыу” кеүек төшөнсәләр ҡыҙыҡһындыра.\nСтуденттар вице-спикерға төрлө һорауҙар бирҙе. Берәүҙәр карьера баҫҡыстары тураһында белеште, икенселәр белем эстәүгә һәм ғилемлелеккә баҫым яһаны, бүтәндәр закондар сығарыу нескәлектәренә төшөнөргә тырышты.\nАвтор: И. ЕЙӘНСУРИН


Сибай институты студенты Фәрүәз Рафиҡов «Ҡурай» телеканалында хоккей буйынса комментатор - Сибайский институт\nСибай институты студенты Фәрүәз Рафиҡов «Ҡурай» телеканалында хоккей буйынса комментатор\nҮткән йыл Башҡортостан телевидениеһы тарихында иҫтәлекле ваҡиға теркәлде. Тәүге тапҡыр «Ҡурай» телеканалында «Салауат Юлаев» хоккей командаһы матчтары тура эфирҙа башҡортса алып барыла башланы. Микрофон алдындағы егеттәрҙең береһе — Сибай институтының сығарылыш студенты Фәрүәз Рафиҡов.\n—Фәрүәз, хәйерле көн. Ҡайһы яҡтан булаһың, үҙең менән яҡындан таныштырып үт әле?\nФәрүәз: Мин Баймаҡ районының Йәнйегет ауылынан булам. Сибай ҡалаһындағы гимназия-интернатта урта белем алдым, аҙаҡ Башҡорт дәүләт университетының Сибай институтында иҡтисад факультетында белем алдым. Уҡыуҙы тамамлағас «Ирәндек» боҙ һарайында бер йылдан ашыу тренер булдым, аҙаҡ менеджер булып эшләнем. Институтта уҡыған йылдарҙа уҡ Сибай дәүләт филармонияһында эшләп йөрөнөм.\n– Ҡасандан алып «Салауат Юлаев» командаһы көйәрмәнеһең? Ғөмүмән, хоккей менән күптән ҡыҙыҡһынаһыңмы? Үҙең уйнайһыңмы?\nФәрүәз: Үҙебеҙҙең клуб өсөн башланғыс кластарҙан янам, ауылда уҡығанда егеттәр менән урамда хоккей уйнай торғайныҡ. Хатта күрше ауылдан тиҫтерҙәребеҙ менән турнир ойоштора торғайныҡ. Элек бит атрибутика әллә ни һатыуҙа булманы, гәзит-журналдарҙан эмблемаларҙы киҫеп алып, кейемгә йәбештереп йөрөй инек. «Ирәндек» боҙ һарайында ла була торғайны уйындар, ғөмүмән, хоккейҙың нескәлектәренә, уны аңларға мин шунда өйрәндем.\n– Хоккей матчтарына йыш йөрөй инеңме?\nФәрүәз: Беҙгә Магнитогорск ҡалаһы яҡын булғас, йышыраҡ шунда йөрөйбөҙ. Унда бөтә Урал аръяғы килеп тула. Арена йәп-йәшел була, беҙҙекеләр өйҙә уйнаған кеүек. Шулай уҡ Ҡазанда, Силәбелә уйындарҙа булғаным бар. Өфөгә лә гел генә барып тора торғайныҡ. Хәҙер инде бөтөнләй шундамын.\n– «Ҡурай» телеканалында юлаевсыларҙың матчтарын хеҙмәтләндергән комментаторҙарға конкурс уҙғанын ҡайҙан белдең? Ҡатнашыу теләге нисек тыуҙы?\nФәрүәз: Миңә был конкурс тураһында шағирә Шәүрә Туйсина, «Инстаграм»да һылтанмаһын ебәреп, белдергәйне. Ҡыуанып киттем. Шунда уҡ ҡатнашыу теләге уянды, ләкин бындай уй элек тә бар ине. Уйынды башҡортса ҡарағы килә торғайны.\n– Конкурста ҡатнашыусылар тәүге турҙа дәғүәселәргә өс хоккей матчынан ролик тәҡдим ителгәйне. Ниндәйен һайланың һәм ни өсөн?\nФәрүәз: Мин былтырғы плей-офтағы «Трактор» — «Салауат Юлаев» матчын һайланым, сөнки плей-офф уйындары даими беренселектән айырылып тора. Улар етеҙерәк, ялҡынлыраҡ һәм йөрәкте елкендерә.\n– Икенсе турға уҙғас, онлайн комментарий башҡарыу мәлендә тулҡынланманыңмы? Бурысты нисек атҡарып сыҡтың?\n-Фәрүәз: Эйе, мин иҡтисад белгесе булһам да, студент йылдарында уҡ ижад менән ныҡлап шөғөлләндем. Мин институтҡа иртәнге сәғәт һигеҙҙә киләм, киске һигеҙҙә генә ҡайта инем. Бар нәмәгә өлгөрөргә , үҙемде һәр яҡтан камиллаштырырға тырыштым, бының ҡасан булһа ла үҙемә кәрәк буласағын тоя инем. Курсташ егеттәр менән «Нуғай» тигән вокаль ансамбль төҙөп, төрлө концерттарҙа сығыш яһай торғайныҡ. Унда башлыса билдәле «Ҡарауанһарай» төркөмөнөң йырҙарын башҡара торған инек. Әйткәндәй, ошо шөғөлөм бик матур сара уҙғарыуға сәбәпсе булды ла инде. Мин йыл һайын дуҫтарым менән тыуған ауылымда «Ауылымдың айлы кистәре» тигән концерт ҡуям. Ауылдаштарым бик ҡыуанып килә был концертҡа. Ә былай, дөйөм алғанда, Сибай институты студенттарҙың ижади һәләттәрен үҫтереү йәһәтенән ғәйәт ҙур эш башҡара. Бөгөнгө көндә башҡалабыҙҙың һәр тармағында, гәзит-телевидение, хоҡуҡ һаҡлау өлкәһендә, иҡтисадта Сибай институтын тамамлаусылар бик уңышлы эшләп йөрөй. Был уҡыу йортонда һин физик яҡтан да, мәҙәни яҡтан да камил, көслө, рухлы белгес булып сығаһың. Мөмкинлектән файҙаланып, барлыҡ уҡытыусыларыма, хеҙмәткәрҙәргә ҙур рәхмәтемде еткергем килә.\n– Профессиональ спорт журналисының, шул иҫәптән спорт комментаторының этикаһын ҡайҙан өйрәндең?\nФәрүәз: Беҙгә бөтә нәмәне тәфсирләп өйрәттеләр. Уны элек тә әҙме-күпме белә инек, сөнки хоккей ҡарайһың, күҙәтеп бараһың. Азамат Моратов менән һөйләшеп алдыҡ, унан күпте белдек. Мин үҙем элек «Йәншишмә» гәзитенең йәш хәбәрсеһе булдым, институтта ла гәзит мөхәррирләү эшендә эшләнем, шуға күрә ярайһы ғына белем бар ине.\nФәрүәз: Уйындан һуң «Бәйләнештә» социаль селтәрендә, Whatsapp-та көнө-төнө үҙ-ара һөйләшеү, хаталар өҫтөндә эш бара. Әҙәби китаптарҙы яңынан уҡый башлар кәрәк икәнен аңланым. Һүҙлекте байытыр кәрәк. «Ҡурай» телеканалы етәксеһе Рита Ришат ҡыҙы Өмөтбаева эфир алдынан кәңәштәрен, һуңынан да үҙенең баһаһын бирә. Шулай уҡ башҡа хеҙмәткәрҙәрҙең дә һүҙенә ҡолаҡ һалам. Әсәйем дә, тел уҡытыусыһы булараҡ, һәр саҡ ярҙамға килергә әҙер.\nФәрүәз: Миңә үҙебеҙҙең Азамат Моратов, КХЛ-ТВ-нан Олег Мосалёв, Олег Власов, Денис Казанский кеүек комментаторҙар оҡшай. Бигерәк тә Денис Казанский. Бик оҫта, эксперт фекере лә төплө. Яҡташыбыҙ Сергей Ғимаев та оҡшай торғайны, беҙҙең хатта бергә төшкән фоторәсем дә бар. Ҡыҙғаныс, уҙған йыл мәрхүм булды… ТНВ-ла ҡайһы тапшырыуҙарҙы ҡараным, бик шәп эш алып баралар.\nФәрүәз: «Судья» терминының тәржемәһе өҫтөндә бик оҙаҡ уйландым. «Хөкөмсө» тигән вариант бар ине, әммә ул боҙҙа хөкөм итмәй, ә ҡағиҙәләрҙең дөрөҫ үтәлешен тикшерә. Шуға ул һүҙҙе шул килеш ҡалдырҙым.\n— Ниндәй хоккейсыларҙан юлаевсыларҙың старт составын төҙөр инең?\nФәрүәз: Миңә ҡалһа, ҡапҡасы элекке юлаевсыларҙан Эрик Эрсберг булыр ине, һаҡсылар – Виталий Прошкин, ул минең иң яратҡан уйынсым, Мирослав Блатяк. Һөжүм итеүселәр – Михал Микеска – Сергей Зиновьев – Игорь Волков. Команданы барыбер ҙә үҙебеҙҙең хоккейсыларҙан туплар инем.\n– Нисек уйлайһың, беҙҙең әлеге команда миҙгел һуңында ниндәй уңышҡа өлгәшер? Состав көслөмө һинеңсә?\nФәрүәз: Быйыл беҙҙең команда көсәйҙе тип уйлайым, Юха Метсола ҡапҡасылар мәсьәләһен хәл итте. Оҫтараҡ һаҡсылар килде. Күпселек, аҙсылыҡ бригадаларында көслөрәк уйынсылар тупланды. Үҙәк һөжүм итеүселәр былтырғыға ҡарағанда шәберәктәр. Еңеү яулау өсөн бөтәһе лә бар. Көнсығышта беҙ иң көслөләре, кубок беҙҙеке булырға тейеш.\nГөлдәр БҮЛӘКБАЕВА әңгәмәләште.


Гәзиттең номеры: 115-116 » Гәзиттең номеры: 115-116 » Яйыҡ гәзите | Газета Яик\nЯйыҡ гәзите » Гәзиттең номеры: 115-116\n«Иң ялҡынлы ҡыҙ»08.10.2014\nҠалабыҙҙан Камилла Күлдебаева «Татар ҡыҙы-2014» милли конкурсында ҡатнашып «Иң ялҡынлы ҡыҙ» титулын яуланы.\nБашҡортостандан 20 йәшлек Учалы һылыуы Камилла Күлдебаева сығыш яһаны. Ул Учалының 5-се урта мәктәбен тамамлаған, хәҙер Силәбе дәүләт академияһының дүртенсе курс студенты. Камилла бөтә һайлап алыу турҙарын уңышлы үтеп, ун ике иң һәләтле һәм сибәр финалсыларҙың рәтен тулыландырҙы.\nФиналға юл еңелдән булмай. Һәр этап сиктәрендә конкурста ҡатнашыусы йылға буйлап йөҙә, тауҙарға менә, ҡул эше менән шөғөлләнә һәм хатта көрәштә көс һынаша. Аш-һыу бешереү һәм ауылдағы һынауҙар иң ҡатмарлылары була. «Татар ҡыҙы-2014» конкурсында ҡатнашыусылар бесән сапты, һыйыр һауҙы һәм һөттө сепараттан үткәрҙе. Һәм бында Камилла үҙенең оҫталығын яҡшы яҡтан күрһәтеп, «бишле» билдәһен алды. Силәбелә уҙған конкурс финалында ҡыҙҙар үҙҙәренең вокал һәм хореография һәләттәрен күрһәтте. Лайыҡлы сығыш яһаусы яҡташыбыҙҙы район хакимиәте башлығы Фәрит Дәүләтгәрәев та ҡотланы һәм тыуған төбәгенең данын күтәреүе өсөн рәхмәт белдерҙе. Камилла район хакимиәтенең иҫтәлекле бүләген алып та һөйөндө.\nБынан алдағы «Шәмбе бите»ндә Төркиәнең Стамбулы - ике континентҡа йәйелгән донъялағы берҙән-бер ҡала тигән дан тота, тип яҙғайныҡ. Гәзит уҡыусылар, һөйөнсө алып тигәндәй, редакцияға шылтыратты. Баҡһаң, беҙҙең Уральск ҡасабаһы ла Яйыҡ аша үтеп, Азиянан Европаға йәйелә башлаған икән. Үҙебеҙҙең ҡасабаның ул биҫтәһендә булған юҡ, ләкин интеренет аша йыһандан төшөрөлгән фотоға ҡарап инандыҡ. Нәҡ шулай! Күпергә билдәләр ҡуйып, арғы өлөштә берәй урамға Европа исеме биргәндә, бик тә яҡшы булыр ине.\nӘ был сығарылышты әтәстәргә бағышларға булдыҡ. Көҙгө әтәстәрҙең арыу-талыу белмәй талашҡан, власть бүлешкән ваҡыттары бара бит. Баҫтырыша торғас, атайымдың ихатаһында тауыҡ аҙбарының тәҙрә быялаһын да ваттылар. Ярар, күп ҡалмаған, һуйыр ваҡыт еткәс хужа, ҡайһыһы еңде, ҡайһыһы еңелде, тип бигүк ҡарап тормаясаҡ - һурпа өсөн бының айырмаһы юҡ.\nБеҙҙең эраға тиклем 3 мең йыл элек Һиндостанда ҡырағай әтәстәр тәүләп эйәләштерелә башлай. Ғибәҙәт ҡылыу йәнлектәре сифатында тотҡандар. Тәбиғи, итен ашау тураһында һүҙ ҙә булмай. Шул уҡ ваҡытта ҡырағай тауыҡтарға һунар гонаһ тип баһаланмаған. Ғөмүмән, бик күп халыҡтар әтәсте Ҡояш кәүҙәләнеше, ҡара көстәргә ҡаршы тороусы зат тип ҡабул иткән. Ғәмәли яҡтан да үтә уңайлы булып сыға: махсус механизмдар булмаған саҡта «тере сәғәт» вазифаһын башҡара. Ваҡытты билдәләү өсөн уңайлы бит.\nЯҡташым, дуҫым Рәшит Миңлеғәлиевҡа бағышлайым.\n2012 йылдың көҙөндә, хәрби хеҙмәтебеҙҙе атҡарыуға 60 йыл тула тигәндә, Рәшиттең йәмәғәте Мөнәзәнән ҡайғылы хат килеп төштө: «Рәшит кинәт башланған йөрәк сиренән оҙаҡ та ятмай республика дауаханаһында вафат булды. Һуңғы көнөнә ҡәҙәр һине иҫләне. Ауырыуымдан ҡотолһам, һис шикһеҙ йәмәғәте менән көҙгә ҡунаҡҡа саҡырайыҡ! Әгәр инде төҙәлә алмаһам, Исмәғилдең һуңғы хатына яуап яҙа күр! - тип үтенде».\nМөнәзәнең тормош иптәшен мәңгегә юғалтыуын хәбәрләүе теге ваҡыттағы ваҡиғанан да аяныслыраҡ булды. Шул ялған ғәйепләнеүе ҡылт итеп иҫемә төштө. Оҙаҡ ҡына уйланып ултырҙым. Эйе, донъя үҙенекен итә. Башҡортостанда тыуған татар егете Рәшит дуҫым менән хатлашып ятһаҡ та, Бөрө районына барып, үҙен, донъяһын күрергә яҙманы миңә. Эйе, ғаиләлә бала булмауы ла һәләк үкенесле ине. Хәҙер килеп, дуҫымдың ниндәйерәк кеше булыуын иҫләп, уҡыусыға еткерһәм, бәлки, күңелемдәге үкенеүле һағыш төйөрө осмоттай булһа ла кәмер, йөрәгем әрнеүе тыныслана төшөр ине, тигән өмөттәмен.\nУның менән әрмегә барғас уҡ бер-беребеҙҙе оҡшаттыҡ, дуҫлашып киттек. Яҡын туғандар һымаҡ шатлығын да, ҡайғы-хәсрәтен дә, ҡыйынлыҡтарын да бергә уртаҡлаштыҡ. Тыуған төйәктән килгән хаттар ҙа беҙҙең өсөн сер булманы.\nТәүге хәрби хеҙмәт осоро ҡыйын булһа ла, көн артына көн ялғанып, өс ай тигәндә тейешле ғәскәри «ант»ты бирҙек һәм беҙҙе, өлгөрә башлаған һалдаттарҙы, ҡарауыл һағына, сиратлап аш-һыу нарядына йөрөтә башланылар. Рәшит менән булған аяныс хәл нәҡ ана шул келәткә барып, ашханаға тейешле аҙыҡ-түлек килтереү осоронда сыға.\nАҙыҡ-түлек алғанда, Рәшиттең ауылдашы Рәис Ҡадиров эргәһенә килә лә: «Ошо ит консерваһын һинең кеҫәгә һалайыҡ, минеке тишелгән», - тип шыбырлай һәм уның ризалығын да көтмәй, тиҙ арала банканы кеҫәһенә тыға. Күп тә үтмәй, келәт мөдире бер банка консерва етмәүен сержантҡа хәбәр итә. «Мин һанап әҙерләп ҡуйған инем. Кем алды консерваны?» - тип тауыш күтәрә. Етмәһә, бындай хәл тәүгеһе генә түгел, тип бәлә һала. Сержант Ласло һәр береһенең кеҫәһен тикшерә һәм Рәшиттекенән консерваны килтереп сығара.\nХәлисә ауылдан килгән Зәйтүнә апаһын бик шәп итеп ике аҙна ҡунаҡ иткән. Тағы ҡалдырырға ниәтләнһә лә, тегеһе, ауылды һағындым, тип, ялҡҡанын белдергән.\n- Ярай улайһа, апай, ҡайтҡанда поезд менән ҡайтырһың, автобустан рәхәтерәк булыр, - тип һеңлеһе юл күстәнәстәре әҙерләй башлай.\n- Уй, Аллаһ, тимер тәгәрмәстә барыуҙары ҡыйындыр ул? - ти икән апаһы.\n- Йоҡлап барырлыҡ унда, көйлө, - тип яуаплай һеңлеһе. Риза була.\nБының бер үҙенә бер купе алып (кейәү тимер юл станцияһы начальнигы), Зәйтүнә апайҙы ҡулъяулыҡ болғап оҙатып ҡалалар.\nИкенсе һеңлеһе быны Өфөлә ҡаршылай. Автобус менән ауылға оҙатыр алдынан, үҙенә алып ҡайта ла Күмертауҙа нисек ял итеүен һораша башлай.\nКешене эше биҙәй08.10.2014\nБашланғыс кластар уҡытыусыһы булып бар күңеле менән кескәйҙәрҙе яратҡан кеше генә эшләй алалыр, моғайын. Балаларҙың күңел донъяһы гәлсәр һауыттай, яңылыш ҡағылһаң, шундуҡ ыуылып төшөүе ихтимал. Бәләкәстәрҙе ҡысҡырып та, әрләп тә еңеп булмай. Уларҙың психологияһын аңлау өсөн уҡытыусылыҡ һәләттәре генә түгел, әсәлек хисе лә булырға тейеш. Тәүге уҡытыусы һине белем донъяһына, киләсәк тормошҡа аяҡ баҫтырыусы кеше лә. Йылдар үтһә лә, һин уны онотмаясаҡһың, уға ҡарата йылы хистәрең һүрелмәйәсәк.\nОшо көндәрҙә 39 йыл ғүмерен башланғыс кластарҙы уҡытыуға арнаған Тәслимә Мөхәмәтйәрова үҙенең 65 йәшлек күркәм юбилейын билдәләй.\nТәслимә Шакир ҡыҙы Ҡолош ауылынан. Атаһы ғүмер буйы ауыл хужалығында эшләй, әсәһе Ғәнифә хужабикә була. Мәктәптә уҡығанда уҡ ҡыҙыҡай уҡытыусы булырға хыяллана. Үҙенең тәүге уҡытыусыһы Мәҙинә Шакироваға мәктәп ишеген асып инеү менән ғашиҡ була ул. Уҡытыусыһының мөләйемлеге, әсәләрҙәй наҙлылығы ҡыҙ баланы әсир итә. Шунда инде ҡыҙыҡай киләсәктә яратҡан остазым кеүек мотлаҡ балалар уҡытасаҡмын, тип үҙенә маҡсат ҡуя. Мәктәпте тамамлағас, оҙаҡ уйлап тормайынса документтарын Белорет педагогия училищеһына алып барып тапшыра.\nБыл донъяла ниҙәр бар?08.10.2014\n* «Төҫлө революциялар» - ныҡ йоғошло сир. Ҡытайҙың Гонконг автономияһында башта йәштәр урамдарҙа янъял ҡуптарһа, аҙағынан ҡалғандар ҙа ҡушылды. Полиция ҡырҡыу тотондо, газ һәм резина пулялар ярҙамында икенсе «майҙан» сығарыуға юл ҡуйманы. Кем хөсөт сығарыуы береһенә лә сер түгел, Ҡытай Халыҡ Республикаһының сит ил эштәре министры Ван И, ҡалған дәүләттәрҙе, тәү сиратта Американы иҫкәртте - был беҙҙең эске эш, ҡалғандарға ҡыҫылырға ирек бирелмәйәсәк.\nСаҡ ҡына аңлатма кәрәктер. Гонконгта 7 млн кеше йәшәй, был биләмәне Англия 1842 йылда баҫып алған була, 1997 йылда Ҡытайға кире ҡайтарырға мәжбүр ителә. Килешеү буйынса, Гонконгҡа киң автономия ҡалдырыла. Әле күҙҙәре маңлайҙарына менеп урамға сығыусылар 2017 йылда урындағы һайлауҙар тура үтһен тигәнде сәбәп итеп ҡуйҙы. Закон буйынса - һайлаусылар коллегияһы системаһы ҡулланыла. Әйткәндәй, АҠШ-тың үҙендә лә тап һайлаусылар коллегияһы алымы эшләй, бер кемгә лә демократияға хыянат булып тойолмай…\nБР Бәләкәй эшҡыуарлыҡты һаҡлау һәм үҫтереү фонды хәбәр итеүенсә, 2014 йылдың 15 сентябренән эшҡыуарҙар өсөн «ҡыҙыу линия» эшләй башланы.\nУл бәләкәй һәм урта эшҡыуарлыҡ өлкәһендә гарантия, лизинг фондтары, бизнесты башлау өсөн субсидиялар, бизнесты үҫтереү өсөн субсидиялар, микрофинанслау, яңы эш башлау, бизнес-уҡытыу, бизнес-консультациялар, юридик хеҙмәттәр, административ ҡаршылыҡтар, инвестициялар өлкәһендә мәғлүмәти ярҙам кеүек мәсьәләләргә асыҡлыҡ индереү маҡсатында булдырылды.\nТеләүселәргә 8 (347) 216-40-80 телефоны буйынса 10.00-18.00 сәғәттәрҙә бушлай консультация алырға була.\nАбруйлы һөнәр эйәһе07.10.2014\nУҡытыусы һөнәре борон-борондан изгеләрҙән һаналған. Бөгөн мәктәптәребеҙҙә тырыш, талапсан, үҙ эшенә етди ҡараған уҡытыусыларыбыҙ етерлек. Шундайҙарҙың береһе Иманғол урта мәктәбенең башҡорт теле һәм әҙәбиәте уҡытыусыһы Әлмира Радик ҡыҙы Мөбәрәкова.\nБәләкәйҙән тормошта ауырлыҡтарға, ҡаршылыҡтарға бирешмәүсән, талапсан, үткер булып үҫә ул. Мәктәптә яҡшы билдәләргә генә уҡый, химия, математика фәндәренән юғары һөҙөмтәләр күрһәтә. Әммә күңеленә иң яҡын дәрестәре шулай ҙа башҡорт теле һәм әҙәбиәте була. Үҙен белә-белгәндән китап уҡырға ярата, унһыҙ бер көн дә тора алмай.


Эшкә йөрөгән кеүек ОСАГО полисы артынан\nИшембайҙа страховканы яңыртыу өсөн кәмендә ике ай сират торор кәрәк. Республиканың башҡа ҡалаларында лә хәл шәптән түгел. Автомобиль төп транспорт сараһы булған инвалидтар һәм хаҡлы ялдағы ололар сараһыҙҙан беҙҙең редакцияға мөрәжәғәт итте.\nӨсөнсө төркөм инвалиды Радик Насиров өсөн был автомобиль берҙән-бер транспорт сараһы. 66 йыл руль артында йөрөүсе Радик Ҡарджубай улы аварияла таз һөйәген имгәткәндән һуң йәйәүләп алыҫ араларға йөрөй алмай. Быйыл июнь айынан бирле уның ҡорос аты ишек алдында тора. Хужаһы страховкаһыҙ руль артына ултырырға йөръәт итмәй. Уға машинаға ҡунған туҙанды ғына һөртөргә ҡала. Радик Насиров кеүек 450 -ләп автомобиль хужаһы ОСАГО ойошмаһында страховкалау өсөн оҙон сиратҡа яҙылған һәм көн һайын килеп исемлектә үҙенең нисәнсе торғанын тикшерергә мәжбүр. Ишембайҙа һәм ауылда йәшәүселәр страховкаға сират проблемаһы менән тәүгә осрашҡан.\nЯңы ғына һатып алынған автомобиль хужалары алдында ла ҡорос аттарына страховка юллау ҙур проблемаға әүерелгән. Еңел автомобиль хужаларына ОСАГО-нан тыш мөлкәтте,ғүмерҙе һәм пассажирҙарҙы страховкалау көсләп тағыла.\nАнна Романова, Ишембай ҡалаһында йәшәүсе: «Улыма машина бүләк иттек. Шул тиклем оҙаҡ һәм мәшәҡәтле булып сыҡты страховка юллауы. Икнсе көн йөрөйбөҙ. Алға китеш юҡ».\nХалыҡ белдереүенсә йыл башынан Ишембайҙа дүрт страховка компанияһы эшләгән. Әлеге ваҡытта уларҙың офистары бикле. Берҙән-бер өмөттәре РОССГОССТРАХ-та булған. Әммә был ойошма ла август башынан алып бер генә полис та бирмәгән.\nКүмертауҙа ла шундай уҡ хәл. Бында страховка көтөүселәрҙең һаны өс йөҙләп. Офистар бикле, башҡа ҡалаларҙа ОСАГО юллап булмай.\nАлевтина Конева: «Стәрлетамаҡ беҙгә иң яҡыны. Әммә ир-аттар унан буш ҡайтты, уларға үҙегеҙҙең ҡалала юллағыҙ тигәндәр. Унда ла шул уҡ сират, хәлдәре беҙҙекенән шәп түгел».\nНисек кенә булмаһын ризаһыҙлыҡ белдереүселәрҙең һаны көндән-көн арта.Улар араһында хатта ҡул һуғышына ла барып етеүселәр бар.\nБелгестәр бер тауыштан - был проблема күптәнән килә тип аҡлана. Страховка компанияларын ғәмәлдән сығарыу менән системаға ла ҙур зыян килә. Оҙон сираттар буйлап клиенттар ағымын бер генә эре фирма ла тотҡарлай алмай.\nЮрий Шпизель, Башҡортостандың яуаплығы сикләнгән Росгосстрах филиалы директоры: «Республикала утыҙҙан ашыу копмания ОСАГО страховкаларын һатыуға акредитацияланған.Минең алда шундай һорау тыуа:улар бөгөн килеп ҡайҙа булған. РОСГОСТАРХ ҡына бөтә эште атҡарып сыға алмай».\nӘлегә Рәсәйҙә бәхәсле алты регион аталған. Уларҙа юл-транспорт ваҡиғаһының штрафтары полис һатыуҙан килгән барлыҡ аҡсанан күберәк йыйыла. Был субъекттарҙы дөйөм агент эшмәкәрлеге тәжрибә булараҡ индерелгән. Ябай тел менән әйткәндә, бер-нисә страховкалау компанияһы араһындағы юғалтыуҙарҙан килгән сығымдар автоматик рәүештә бүленә һәм эшләүе еңелерәк була.\nТатьяна Гладкова, Башҡортостандың милли банкының бүлек мөдире: «2017 -cе йылдың беренсе ғинуарынан барлыҡ страховка компаниялары өсөн электрон полистар һатыу мәжбүри буласаҡ. Ошондай саралар мәсьәләне еңеләйтергә ярҙам итәсәк».\nӘлегә Башҡортостан бәхәсле биләмәләр исемлегендә түгел. Әммә шуға ҡарамаҫтан Республика Хөкүмәте беҙҙең төбәкте был исемлеккә индереү юлын эҙләй. Яңы система эш башлаған осраҡта, бөтә төбәктең автоһәүәҫкәрҙәре проблемаһын ауыр юғалтыуҙарһыҙ хәл итергә форсат буласаҡ.


Нефтекамала велосипед спортын яратыусылар араһында маунтинбайк буйынса ярыштар үтте\nУнда тау велосипеды булған һәр кем ҡатнаша алды. Сарала күрше Ағиҙел һәм башҡа ҡалаларҙан да ҡатнашыусылар булды.\nТәүге тапҡыр ғына үткәрелеүенә ҡарамаҫтан, ярышта ҡатнашырға теләүселәр байтаҡ. Был инде халыҡтың тау велосипедына булған ҡыҙыҡһыныуы артыуына ишара. Шуға күрә әлеге спорт төрө буйынса күләмле ярыштар үткәреү мөһим, тип иҫәпләй ойоштороусылар. Спортсылар йәш категорияларына бүленеп уҙышты. Ветерандар һәм 14 йәшкә тиклемгеләр 2 километр 700 метрлыҡ трассаны дүрт тапҡыр ураһа, ҡалғандар был арауыҡты һигеҙ тапҡыр үтте.\nИгорь Серебрянников, велосипед спорты тренеры: «Ярыштарҙы спорт тип әйтмәҫ инем. Һәр кем хәленә ҡарап дистанцияны үтә. Беҙҙең маҡсат - көслөләрҙе асыҡлау түгел, ә спорт төрөнә, сәләмәт тормошҡа тағы ла күберәк халыҡты йәлеп итеү».


Башҡортостанда Ковид-19 сирен йоҡтороусылар 7 меңгә яҡынлаша | ГТРК «Башкортостан» — Новости Уфы и РБ\nСтопкоронавирус сайты мәғлүмәттәренә ҡарағанда, Башҡортостанда Ковид-19 сирен йоҡтороусылар 6 мең 920-гә етте. Бер тәүлектә 34 кешенең коронавирус менән ауырыуы асыҡланған. Социаль арауыҡты һаҡлау, күпләп йыйылышмау, битлек, бирсәткә кейеү — һаҡланыуҙың ҡәҙимге саралары булып ҡала. Башҡортостанда пневмониянан привика яһау дауам итә. Республика етәксеһе әйтеүенсә, пневмониянан өҙлөгөү сәбәпле үлем осраҡтарын кәметеү өсөн ошондай ҡарарға киленгән Артабан да оло быуынды ошо хәүефле инфекциянан һаҡлау өсөн мөмкин булған барлыҡ саралар күреләсәк. Өлкән йәштәге 40 мең кешегә прививка яһау күҙаллана.


Беҙҙең проекттар Изге эштәр ҡылайыҡ. 17.02.2017 Сираттағы тапшырыуыбыҙҙа Бөрйән районы мосолмандарының тормошо менән таныштырабыҙ.\nТулырак Иман нуры һәр бер йортҡа. 10.02.2017 Мосолмандар ни өсөн араҡы эсмәй? Йәки, хәмер һаҙлығынан нисек ҡотолорға? Бөгөнгө "Иман" тапшырыуында һүҙ ошо хаҡта барыр.\nТулырак Тормошта һәр нәмәнеү үҙ урыны бар.. 27.01.2017 Ислам диненең биш нигеҙенең береһе булған хаж ғәмәле айырым бер өйрәнеү, әҙерлек талап итә. Ошо хаҡта Башҡортостан мосолмандары Диниә назаратындағы Хаж бүлеге етәксеһе Илшат хажи Хафизовтың кәңәш-нәсихәттәрен тыңларға саҡырабыҙ.\nТулырак Күп бәләнең башы - наҙанлыҡ һәм тәккәберлек. 20.01.2017 Ғибәҙәтхананың төп йәлеп итеү көсө - юғары кимәлдә ойошторолған йома вәғәҙҙәрендәлер. Теләһә ҡайһы ауылда ихлас йөрәктән сыҡҡан, ғилем һәм аҡыл ярҙамында ҡулланылған илаһи һүҙ ғафил күңелдәрҙе лә уятып, мөғжизә тыуҙырырға һәләтле.\nАуылға мәсеттең йоғонтоһо, дин тәрбиәһе "Иман" тапшырыуының бөгөнгө сығарылышында тыңлағыҙ.\nТулырак Иманлы йәмғиәт - киләсәктең өмөтө. 13.01.2017 Кеше белергә теләмәй, тип әйтеү дөрөҫ түгел. Ҡыҙыҡһыныу һәм Яралтыусыға тартылыу әҙәм балаһының тәбиғәтенә һалынған, күңелдең ошо эҙләнеүенә хаҡ йүнәлеш биреү, мәсет-мәҙрәсәләрҙә дәрестәрҙе мауыҡтырғыс итеп ойоштора белеү мөһим. Ошо хаҡта "Мәҙинә" мәсетенең мәситенең мөғәллиме Хәбир Хаҡыев һөйләй.\nТулырак Раштыуа байрамы. 06.01.2017 Етенсе ғинуар насараниҙар Раштыуа көнөн билдәләй. Был иһә, Ғайса пәйғәмбәрҙең, ғәләйһиссәләм, тыуған көнө.\nҒайса ла, Ибраһим да, Исмәғил, Муса пәйғәмбәрҙәр кеүек үк Хаҡ Тәғәләнең хәҡиҡәтен халыҡҡа еткереүсе илсеһе ине.\nҺәр пәйғәмбәр Ислам дине менән килде, хәҡиҡәтте һөйләне, яҡшылыҡҡа саҡырҙы.\nТулырак Иман нуры һәр бер йортҡа. 30.12.2016 Иман - ул үтә лә тәрән инаныс, күңелеңдә бер үҙгәреш кисермәйенсә, бармаҡ шартлатаһың да - динле булаһың, ҡайҙалыр яңылыш баҫҡан өсөн генә диндән сығып китәһең, тигән һүҙ түгел. Эйе, диндән бик тиҙ сығып китеү ҙә мөмкин, был турала хәҙистәр, аяттар бар, ләкин ул да инанысҡа бәйләнгән. Һуңынан, табыныу һүҙен дөрөҫ аңлайбыҙмы һуң?\nТулырак Исламдың әхлаҡи ҡиммәттәре. 23.12.2016 "Иман" тапшырыуының бөгөнгө сығарылышында йәш хәбәрсе, М.Аҡмулла исемендәге башҡорт дәүләт педагогия университеты студенты Азалия Юлдыбаеваның яҙмаларын тыңларға саҡырабыҙ.\nТулырак Иман нуры һәр бер йортҡа. 16.12.2016 Учалы районы Рафиҡ ауылындағы Әбдрәхим мәсетендә көн һайын аҙан тауышы яңғырай.\nТулырак Бөтә донъя уның килеүен, ошо бәхетле сәғәт һуғыуын көттө. 09.12.2016 Аллаһтың Рәсүле - күңелен Раббыһы менән бәйләгәндәр өсөн гүзәл үрнәк. 12-се Рабиғел әүәл - Мәүлит көнө. "Иман" тапшырыуының бөгөнгө сығарылышында ошо хаҡта тыңлағыҙ.\nТулырак Донъяға килгән Рабиғел әүүәл айына индек. 02.12.2016 Ошо мөбәрәк көндәрҙә мосолмандар мәсеттә һәм йорттарында мәүлит кисәләре уҙғарып, Аллаһ Рәсүленең тормош юлын өйрәнә, имандарын нығыта.\nТулырак Аллаһ исемдәре менән был ғәмәлде башлайым... 18.11.2016 9-10 ноябрь көндәре баш ҡалабыҙ Өфөлә халыҡ-ара фәнни-ғәмәли конференция булып уҙҙы. Был сарала Ислам мәғарифы тураһында һөйләшелде һәм башҡа көнүҙәк мәсьәләләр күтәрелде.\nТулырак Һижри тәҡүим буйынса сәфәр айы дауам итә. 11.11.2016 Ҡөрьән - Аллаһы Тәғәләнең кешелек донъяһына биргән иң оло мәрхәмәте. Ҡөрьәнде өйрәнеп, уны башҡаларҙан да һөйҙөртөүсе - Раббының яратҡан бәндәһе булыр.\nТулырак Иман нуры һәр бер йортҡа. 04.11.2016 "Бишектән алып, ләхеткә тиклем ғилем алығыҙ"- тине Мөхәммәт пәйғәмбәр. Ниндәй ғилем тураһында һүҙ бара? Ошо хаҡта бөгөнгө тапшырыуҙы тыңлап белә алаһығыҙ.\nТулырак Күңел төҙөклөгө килһә, тормошоғоҙ ҙа яҡшы яҡҡа үҙгәрер. 14.10.2016 Кешелек йәмғиәте, милләт алдында бөгөн бихисап мәсьәләләр тора: эскелек һаҙлығынан, боҙоҡ ғәҙәттәрҙән, маңҡортлоҡтан, фәхишәлектән ҡотолоу, тәбиғәтте һаҡлау, тотороҡло ғаиләләр булдырыу, балалар һанын арттырыу, йәш быуынға гүзәл тәрбиә биреү һәм башҡалар. Ошо мәсьәләләрҙе ни рәүешле хәл итергә? Нисек кешелек йөҙөн һаҡлап ҡалырға һәм юғары маҡсаттарға ирешергә?\nБөгөн тапшырыуыбыҙҙа Баймаҡ районының Билал һәм Һәмән ауылы мәхәлләләренең тә... Тулырак Иман нуры беҙҙең йөрәктә. 07.10.2016 Мөхәрәм айының унынсы көнө, 11 октябрь, Алла бирһә, Ғәшүрә көнө.\nТулырак Исламдың әхлаҡи ҡиммәттәре. 30.09.2016 Билдәле булыуынса һижри йылда көндәр һаны әҙерәк. 1438 йылдың тәүге көнө 2 октябрға тура килә.Тимәк, 2 октябрь, йәкшәмбе, яңы йыл башлана.\nМөхәррәм айы һәм яңы 1438 һижри йылыбыҙ мөбәрәк булһын, хуш килдең Яңы йыл! Тулырак Салауат районы Әлкә ауылынан яңылыҡтар. 23.09.2016 Кемгә булһа ла түбәтәй кейҙерһәң, уның тәмәке тартып, әҙәпһеҙ һөйләшеүҙән оялыуы, үҙен мосолмандарса тота башлауы билдәле. Мәсеттәрҙең төҙөлөүе лә ауыл тормошона тәьҫир итмәй ҡалмай. Мәсетле ауыл боҙоҡлоҡтан ситләшә, мәсетле ауылда өмөт, бәрәкәт бар.\nТулырак Ҡорбан ғәйете. 16.09.2016 Оло байрамдарыбыҙҙың береһе - Ҡорбан ғәйетен билдәләп оҙаттыҡ. Тулырак Ислам донъяһының матур байрамдары. 09.09.2016 9 Зөлхизә, 11 сентябрь - ислам донъяһындағы иң бөйөк көндәрҙең береһе - Ғәрәфә көнө. 12 сентябрь - Ҡорбан ғәйете. Унан һуң тәшрик көндәре дауам итә.